L-GĦAXAR PARLAMENT

KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

It-Tnejn, 19 ta' Frar 2007.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-7.21 p.m.

L-Onor Jason Azzopardi, President tal-Kumitat, ippresieda.

PREŻENTI: L-Onor Michael Asciak u l-Onor Leo Brincat.

SKUŻAti: L-Onor Clyde Puli kien fuq xogħol parlamentari ieħor filwaqt li l-Onor George Vella kien imsiefer fuq xogħol parlamentari.

Il-Minuti tal-laqgħa Nru. 101 li saret fit-30 ta' Jannar, 2007, kienu konfermati.

L-Onor Leo Brincat qajjem it-tliet punti li ġejjin:

(i) li huwa kien ġie avżat dwar il-posponiment tat-tieni item fuq l-aġenda oriġinali, jiġifieri l-laqgħa mar-Rappreżentant Permanenti ta' Malta għall-Unjoni Ewropea, ftit sigħat biss qabel ma din il-laqgħa kellha tibda u li kien ikun aħjar kieku ġie avżat 	almenu fil-għodu biex huwa kien ikun jista' jorganizza l-appuntamenti tiegħu;

(ii) dak inhar stess kien irċieva stedina bħala membru ta' dan il-kumitat għall- Malta/China Long Standing Relationship Conference u għalkemm jeżisti consensus dwar ir-relazzjonijiet ta' Malta maċ-Ċina, l-Oppożizzjoni ma ġietx mistiedna biex tifforma parti	mill-panel imma sempliċement biex issegwi dak li jkun għaddej; u

(iii) talab li ssir laqgħa apposta fejn il-Ministru għall-Affarijiet Barranin jinforma lill- Kumitat dwar iż-żjara tiegħu fil-Libja.

Il-President tal-Kumitat irrimarka li:

(a) kien għall-ħabta tas-sagħtejn ta' wara nofs inhar li l-Ministru għall-Affarijiet Barranin ikkuntatjah fejn informah li kien ma jiflaħx u peress li l-Ministru ried jipparteċipa fil-laqgħa tal-Kumitat mar-Rappreżentant Permanenti ta' Malta għall- Unjoni Ewropea ġentilment talab li dik il-laqgħa tiġi posposta.

Fiċ-ċirkostanzi huwa 	ħass li jkun raġjonevoli li l-laqgħa tkun posposta.

Il-President tal-Kumitat żied jgħid 	li s-Sur Richard Cachia Caruana, Rappreżentant 	Permanenti ta' Malta għall-	Unjoni Ewropea, kien diġa' ikkuntatjah fejn talbu li l-laqgħa miegħu possibbilment 	issir fi 	ftit ġranet oħra;

(b) huwa kien għadu ma rax l-istedina għall-Malta/China Long Standing Relationship Conference, u probabli li din kienet għadha fil-korrispondenza li kienet għadha kif ġiet mgħoddija lilu; u

(c) il-Ministru għall-Affarijiet Barranin diġa' għarrfu bid-disponibilita' tiegħu li fl- ewwel okkażżjoni jinforma lill-Kumitat dwar iż-żjara tiegħu fil-Libja.

PREŻENTAZZJONI TA' KARTI

Il-President tal-Kumitat informa lill-Kumitat li Mr Speaker kien għadda għall-attenzjoni tal-Kumitat dawn id-dokumenti:-

Dokument 464 Għaxar rapporti li ġew ippreżenati waqt it-52 Sessjoni ta' l-Assemblea tal-Western European Union, The Interparliamentary European Security and Defence Assembly li nżammet bejn it-18 u l-20 ta' Diċembru 2006 f'Pariġi.

Il-President tal-Kumitat informa lill-Kumitat li l-Iskrivan tal-Kamra kien irċieva mingħand is-Segretarju Ġenerali tal-Parlament Ewropew tnax-il riżoluzzjoni, hawn taħt indikati, li kienu ġew adottati mill-Parlament Ewropew:-

Dokument 465 Riżoluzzjoni leġiżlattiva tal-Parlament Ewropew dwar il-proposta għal deċiżjoni tal-Kunsill dwar il-konklużjoni, f'isem il-Komunità Ewropea, ta" Arranġament bejn il-Komunità Ewropea u r-Repubblika ta" l-Iżlanda u r-Renju tan-Norveġja dwar il-modalitajiet tal-parteċipazzjoni ta" dawn l-istati fl-Aġenzija Ewropea għall-Ġestjoni tal-Kooperazzjoni Operattiva fil-Fruntieri Esterni ta" l-Istati Membri ta" l-Unjoni Ewropea (COM(2006)0178 – C6-0358/2006 – 2006/0063(CNS)) P6_TA-PROV(2006)0533 adottata fit-12 ta' Deċembru 2006;

Dokument 466 Riżoluzzjoni leġiżlattiva tal-Parlament Ewropew dwar l-inizjattiva tar-Repubblika ta' l-Awstrija, ir-Renju tal-Belġju u r-Repubblika tal-Finlandja bil-ħsieb ta' l-adozzjoni ta' Deċiżjoni tal-Kunsill dwar il-kooperazzjoni bejn l-Uffiċċji ta' l-Irkupru ta' Assi ta' l-Istati Membri fil-qasam tar-rintraċċar u l-identifikazzjoni ta' rikavati mill-kriminalità, jew proprjetà oħra relatata magħha (7259/2006 – C6-0122/2006 – 2006/0805(CNS)) P6_TA-PROV(2006)0541 fit-12 ta' Deċembru 2006;

Dokument 467 Riżoluzzjoni tal-Parlament Ewropew dwar programm leġiżlattiv u ta" ħidma tal-Kummissjoni għall-2007 P6_TA-PROV(2006)0565 adottata fit-13 ta' Deċembru 2006;

Dokument 468 Riżoluzzjoni tal-Parlament Ewropew dwar l-aspetti istituzzjonali tal-kapaċita ta' l-Unjoni Ewropea li tintegra Stati Membri ġodda (2006/2226(INI)) P6_TA-PROV(2006)0569 adottata fit-13 ta' Deċembru 2006;

Dokument 469 Riżoluzzjoni tal-Parlament Ewropew dwar il-laqgħa għolja bejn l-UE u r-Russja f'Ħelsinki ta' 24 ta' Novembru, 2006 P6_TA-PROV(2006)0566 adottata fit-13 ta' Deċembru 2006;

Dokument 470 Riżoluzzjoni tal-Parlament Ewropew dwar il-Komunikazzjoni tal-Kummissjoni dwar l-Istrateġija għat-Tkabbir u l-Isfidi Ewlenin 2006–2007 P6_TA-PROV(2006)0568 adottata fit-13 ta' Deċembru 2006;

Dokument 471 Rakkomandazzjoni tal-Parlament Ewropew lill-Kunsill bi proposta għal rakkomandazzjoni tal-Parlament Ewropew lill-Kunsill dwar l-iżvilupp tan-negozjati rigward id-deċiżjoni ta' qafas dwar il-protezzjoni ta' data personali fil-qafas tal-koperazzjoni ġudizzjarja u tal-pulizija fi kwistjonijiet kriminali (2006/2286(INI)) P6_TA-PROV(2006)0602 adottata fl-14 ta' Deċembru 2006;

Dokument 472 Riżoluzzjoni leġiżlattiva tal-Parlament Ewropew dwar il-proposta għal deċiżjoni tal-Kunsill dwar il-konklużjoni tal-Ftehima bejn il-Komunità Ewropea u r-Repubblika tal-Paragwaj dwar ċerti aspetti tas-servizzi ta' l-ajru (COM(2006)0266 – C6-0308/2006 – 2006/0094(CNS)) P6_TA-PROV(2006)0576 adottata fl-14 ta' Deċembru 2006;

Dokument 473 Riżoluzzjoni leġiżlattiva tal-Parlament Ewropew dwar il-proposta għal deċiżjoni tal-Kunsill li tawtorizza l-konklużjoni tal-ftehima għat-tiġdid u l-modifikazzjoni tal-ftehima dwar l-attivitajiet ta" riċerka u żvilupp fil-qasam tas-Sistemi ta" Manifattura Intelliġenti (IMS) bejn il-Komunità Ewropea u l-Awstralja, il-Kanada, il-pajjiżi ta' l-EFTA tan-Norveġja u l-Iżvizzera, il-Korea, il-Ġappun, u l-Istati Uniti ta" l-Amerika (COM(2006)0343 – C6-0373/2006 – 2006/0111(CNS)) P6_TA-PROV(2006)0577 adottata fl-14 ta' Deċembru 2006;

Dokument 474 Riżoluzzjoni leġiżlattiva tal-Parlament Ewropew dwar il-proposta għal deċiżjoni tal-Kunsill dwar il-konklużjoni tal-Ftehima li temenda il-Ftehima ta' Sħubija bejn, fuq naħa waħda, il-Membri tal-grupp ta' Stati ta' l-Afrika, tal-Karibew u tal-Paċifiku u fuq in-naħa l-oħra, il-Komunità Ewropea u l-Istati Membri tagħha, iffirmata f'Cotonou fit-23 ta' Ġunju 2000 (6987/2006 – C6-0124/2006 – 2005/0071(AVC)) P6_TA-PROV(2007)0002 adottata fit-18 ta' Deċembru 2006;

Dokument 475 Riżoluzzjoni tal-Parlament Ewropew dwar is-Seba" u t-Tmien Rapport Annwali tal-Kunsill skond id-Dispożizzjoni Operattiva 8 tal-Kodiċi ta" Kondotta ta" l-Unjoni Ewropea dwar l-Esportazzjoni ta" l-Armi (2006/2068(INI)) P6_TA-PROV(2007)0008 adottata fit-18 ta' Deċembru 2006; u

Dokument 476 Riżoluzzjoni tal-Parlament Ewropew dwar il-Programm ta' Azzjoni Ewropew għas-Sikurezza tat-Toroq - reviżjoni ta' nofs iż-żmien (2006/2112(INI)) P6_TA-PROV(2007)0009 adottata fit-18 ta' Deċembru 2006.

LAQGĦA MA' L-E.T. PRESIDENT EMERITUS DR UGO MIFSUD BONNICI DWAR IL-EUROPEAN COMMISSION FOR DEMOCRACY THROUGH LAW – THE VENICE COMMISSION.

l-E.T. President Emeritus Dr Ugo Mifsud Bonnici, li huwa wieħed miż-żewġ viċi presidenti ta' din il-Kummissjoni, spjega b'ċertu dettal il-kompożizzjoni, l-għanijiet u l-ħidma ta' din il-Kummissjoni.

Huwa enfasizza li din il-Kummissjoni, minbarra li tagħti pariri lill-Kunsill ta' Ewropa fuq kwestjonijiet kostituzzjonali, tagħti wkoll l-opinjoni teknika tagħha dwar liġijiet, jiġifieri dwar jekk liġi jew proposta ta' liġi jew struttura tkunx tilħaq ir-rekwiżiti demokratiċi, imma toqgħod attenta li ma tidħolx fil-politika nterna tal-pajjiż konċernat.

Din il-Kummissjoni għandha sitta u erbgħin membru li jiġu magħżula abbażi tal-kapaċitajiet u tal-kontribuzzjoni tagħhom fil-kamp legali jew fix-xjenza politika.

Wara kien hemm diskussjoni.

Fit-8.31 p.m. il-Kumitat aġġorna għal data u b'aġenda li tiġi komunikata aktar tard.

SKRIVAN TAL-KUMITAT

CHAIRPERSON TAL-KUMITAT


L-GĦAXAR PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 80

L-Erbgħa, 21 ta' Frar, 2007

L-Onor.

Clyde Puli, President tal-Kumitat dwar l-Affarijiet Soċjali javża li l-Kumitat se jiltaqa' nhar l-Erbgħa, 21 ta' Frar, 2007 fis-7.30 p.m. fil-Kamra tal-Kumitati fil-Palazz il-Belt b'din l-aġenda:-

Riflessjonijiet dwar il-Ġustizzja Soċjali – Djar u Ħwejjeġ Oħra li għandhom x'jaqsmu – Preżentazzjoni mis-Sur Godfrey Leone Ganado, Chairperson tal-Kummissjoni Djoċesana Ġustizzja u Paċi.

Affarijiet oħra.

Proceedings, agenda, minutes and transcripts of the parliamentary committees docx


(Rapport Uffiċjali u Rivedut)

L-GĦAXAR PARLAMENT

Laqgħa Nru. 80

L-Erbgħa, 21 ta' Frar, 2007

Stampat fl-Uffiċċju ta' l-Iskrivan

Prezz Lm1

L-GĦAXAR PARLAMENT

Laqgħa Nru. 80

L-Erbgħa, 21 ta' Frar, 2007

Il-Kumitat iltaqa' fil-Palazz, il-Belt Valletta, fis-7.37 p.m.

Il-Minuti tal-Laqgħa 79 li saret fid-19 ta' Frar 2007 ġew kkonfermati.

THE CHAIRMAN (Onor. Clyde Puli): Sinjuri merħba għal din is-seduta tal-Kumitat u nistieden lis-Sur Godfrey Leone Ganado u l-membri l-oħra tal-Kummissjoni biex tagħmlulna preżentazzjoni dwar il-Ġustizzja Soċjali.

Imbagħad ippermettu lil-membri ta' dan il-kumitat jagħmlu xi domandi.

Riflessjonijiet dwar il-Ġustizzja Soċjali –

Djar u Ħwejjeġ Oħra li għandhom x'jaqsmu – Preżentazzjoni mis-Sur Godfrey Leone Ganado, Chairperson tal-Kummissjoni Djoċesana Ġustizzja u Paċi

IS-SUR GODFREY LEONE GANADO (Chairman, Kummissjoni Ġustizzja u Paċi Djoċesana): L-ewwelnett nixtieq li anke jien nirringrazzjakom għan-nom tal-Kummissjoni Ġustizzja u Paċi Djoċesana talli stedintuna biex nispjegaw ftit iżjed u nidħlu iktar fid-dettal fuq dawn ir-riflessjonijeit li għamilna.

Flimkien miegħi hawn is-Sur Joe Gafà, membru tal-Kummissjoni u lil Daniela Debono li hija s-Segretarja Ġenerali tal-Kummissjoni.

Sfortunatament Patri Luċjan Borg, li huwa l-provinċjal ta' l-Agostinjani, ma setax ikun hawnhekk, għax bħalissa qiegħed imsiefer peress li għandu ħafna impenji barra minn Malta.

Naturalment tajjeb li wieħed jagħti ftit background dwar il-Kummissjoni Ġustizzja u Paċi.

Kif rikjest mid-dokument tad-Djakonija u Ġustizzja fis-Sinodu Djoċesan li sar bejn l-1999 u l-2003 kien punt, biex ngħid hekk, kruċjali li l-Kummissjoni Djoċesana Ġustizzja u Paċi terġa' tingħata ċertu impetus.

Din mhijiex kummissjoni li ma eżistitx qabel, però kienet kif ngħidulha bl-Ingliż dormant.

U rajna l-importanza li din il-Kummissjoni terġa' tingħata statut ġdid, tingħata objettivi ġodda u tibda tiffunzjona kif għandha tiffunzjona.

L-iskop ewlieni tal-Kummissjoni huwa t-tagħlim soċjali tal-Knisja u kif dan jaffettwa l-issue soċjali tal-pajjiż.

Naturalment l-objettiv finali huwa dejjem li kemm jista' jkun inkattru l-ġustizzja soċjali.

L-ewwel riflessjoni li għamlet il-Kummissjoni kien proprju dwar l-issue tal-housing.

U għaliex għażilna l-issue tal-housing?

Għaliex nafu li hi waħda mill-problemi li qed tikkawża ħafna separazzjonijiet.

U propju problema li għandhom ħafna żgħażagħ li qed jibżgħu jidħlu fis-sagrament taż-żwieġ minħabba l-biża' ta' piż finanzjarju li se jkollhom biex isibu d-dar tagħhom.

Hawnhekk tajjeb li wieħed jgħid u jagħmel enfasi li l-housing huwa wieħed mill-aspetti u mid-drittijiet fundamentali tal-bniedem.

Anzi wieħed anke jgħid li l-housing huwa l-iżjed aspett fundamentali f'dik li hija d-dinjità tal-bniedem.

Għaliex jekk wieħed irid jibda' jibni familja l-ewwel ħaġa li għandu bżonn hija d-dar.

Ma ngħidux li x-xogħol mhuwiex importanti imma mingħajr dar ma jistax ikollok moħħok fil-paċi li inti tibda tikkrea familja.

U għalhekk qegħdin nagħmlu r-riflessjonijiet tagħna fuq id-djar.

Għax ma tistax ma tinkwetax meta tara l-problema ta' kif qegħdin jitilgħu l-prezzijiet tad-djar.

Dan l-aħħar il-BICC - li huwa l-Kunsill Konsultattiv ta' l-Industrija tal-Bini - ippublika survey li sar għall-2005, State of the Construction Industry Report.

Minn dan id-dokument joħroġ li bejn Jannar 2004 u l-aħħar ta' l-2005, l-appartamenti żdiedu mhux inqas minn 56.5%, u minn naħa l-oħra fl-istess perijodu, l-prezzijiet tal-maisonettes żdiedu bi 48.6%.

Naturalment dawn il-figuri li ħadet il-BICC huma bbażati fuq informazzjoni li ħarġet mill-Uffiċċju Nazzjonali ta' l-Istatistika, kif ukoll mir-rapporti li ħarġu fir-rivisti tal-Bank Ċentrali ta' Malta.

Tajjeb li wieħed jgħid ukoll li kien hemm dibattitu pjuttost sħun fil-pubbliku fuq dawn il-figuri u kien hemm dibattitu qawwi bejn dawk li ngħidulhom il-players fil-kamp tal-kostruzzjoni u dawk fil-kamp tal-real estate li donnhom ma bdewx jaqblu bejniethom.

Dawn bdew jgħidu li ma jistax ikun li l-prezzijiet telgħu daqshekk għaliex il-figuri li kellhom fir-records tagħhom ma jindikawx li l-prezzijiet telgħu hekk.

Eventwalment qisu ġie stabilit li, iva veru kien, li l-prezzijiet telgħu daqshekk.

Però telgħu daqshekk għaliex minn meta wieħed jirreġistra l-konvenju - kull darba li jagħmel konvenju - u minn meta l-Income Tax Department beda jagħfas daqsxejn iżjed fuq il-bejgħ ta' proprjetà u l-prezzijiet reali ma jidhrux, allura qallu għalhekk għola l-valur tal-proprjetà.

Imma mhux għax realment għola l-valur imma għaliex il-bażi kienet qed titla' kontinwament u ma kenitx qed tirrifletti ruħha fil-kuntratti.

Jiġifieri jekk sentejn ilu wieħed biegħ proprjetà ta' Lm60,000 imma ddikjara Lm40,000 u issa f'salt wieħed kawża tal-liġijiet ta' l-enforcement li saru, dan beda jiddikjara Lm60,000, allura awtomatikament il-prezz deher li tela' minn Lm40,000 sa Lm60,000.

Però jibqa' l-fatt li xorta waħda fit-tul ta' dak il-perijodu l-prezzijiet telgħu.

Issa jekk qabel ma kenux qegħdin jiġu stabbiliti korrettament il-prezzijiet ma nafx, però l-fatt hu l-prezz tal-proprjetà qiegħed tiela'.

Ġie stabbilit ukoll - għax donnu kien hemm qbil dwar dan - li l-livell tal-valur tal-proprjetà kien tela' b'7% u għalhekk il-Kummissjoni ddeċidiet li tieħu din il-figura bħala l-ammont kemm hu maħsub li kienet l-inflazzjoni fil-proprjetà.

Però ma waqafniex hawn fir-riflessjoni.

Għedna li jekk id-dibattitu huwa inċert u dawn il-figuri qisu hemm min qiegħed jinnegahom, mela ejjew immorru fuq dawk li huma fatti: illum il-proprjetà, flat jew appartament kemm qiegħed jiswa?

Illum maisonnette kemm qed jiswa?

U naturalment kulma wieħed irid jagħmel hu jew jara r-rapporti tas-Central Bank fejn dan joħroġ il-medja tal-prezzijiet, jew jara l-avviżi li jkun hemm fil-gazzetti jew il-brochures li jippubblikaw l-estate agents stess.

U jsib li biex tixtri appartament trid roughly xi Lm65,000 u biex tixtri maisonnette trid, jekk mhux sejjer żball, xi Lm80,000.

Mela aħna fuq bażi ta' dan qed ngħidu li persuna tieħu 80% bħala loan mill-bank – jiġifieri personalment tkun iffinanzjat 20% - u wasalna għal figuri ta' appartament ta' Lm40,000.

Nagħmel enfasi li dan il-kalkolu sar fuq appartament.

Biex tħallas loan fuq Lm40,000 trid tidħol għal dejn ta' Lm2,352 fis-sena.

Issa jekk tieħu koppja li qegħdin jagħmlu joint computation u dawn qed jaqilgħu Lm10,000....… Hawnhekk nixtieq nagħmel daqsxejn ta' parentesi għaliex kien hemm min ikkritika l-Kummissjoni għaliex ħadna l-figura ta' Lm10,000 u li aħna donnu konna qegħdin naqbżu għal min fir-realtà jista' jiġi kklassifikat bħala ''sinjur'', meta fir-realtà aħna qegħdin nipprovaw nuru - u għahekk tajna l-benchmark ta' Lm10,000 - li min bħala koppja qed jaqla' Lm10,000, diġà qiegħed ibati biex jixtri flat ta' Lm65,000 aħseb u ara min għandu income ta' inqas minn Lm10,000.

Naturalment hemm ċerta ceiling u dawk li għandhom il-Housing Authority loans huma iktar milqutgħin, u allura xi ftit jew wisq dawn diġà hemm min qiegħed jipproteġihom.

Però hemm faxxa fin-nofs, il-middle income earner - li aħna ngħidu li din il-faxxa qegħda dejjem titwessa' - li qegħdin ibatu biex isibu proprjetà.

U din kienet ir-raġuni għaliex ħadna ċ-ċifra ta' Lm10,000.

Però ma jfissirx li m'aħniex inkopru lil kulmin jaqla' inqas minn Lm10,000.

Issa l-problema x'inhi?

Il-problema hi li meta koppja bejniethom jaqilgħu Lm10,000 u jidħlu għal dan id-dejn u sadanittant jitnaqqsu l-Income Tax u l-bolla issib li jibqgħu b'pressa poco bi Lm8,000 fil-but.

Kif hawn miktub f'dan id-dokument li qassamna:

Tajjeb li wieħed jieħu eżempju ta' koppja li tagħżel li tkun intaxxata flimkien u taqla' bejn it-tnejn Lm10,000.

It-taxxa fuq dan id-dħul titla' għal Lm1,025 u l-kontribuzzjoni tan-National Insurance għal Lm1,000 (10% tad-dħul), li tħallilhom dħul disponibbli ta' Lm7,975.

Is-Lm7,975 jikkwevalu għal Lm465 fix-xahar u hemmhekk wieħed jibda jistaqsi: koppja miżżewwġa b'Lm465 fix-xahar jistgħu jkampaw meta għadhom lanqas bdew iħarsu lejn l-ispejjeż biex immantjenu l-familja?

X'inhi l-problema?

Il-problema hija li dawn il-koppji bilfors ikollhom jiddejnu għaliex bħala renta m'hemmx għażla.

Għax fuq l-istess valur ta' proprjetà, irid ikollok return ta' 3.5%.

Jiġifieri jekk nibni proprjetà u niġi biex nikkrieh, insib li jien irrid bilfors niċċarġja kera li teċċedi l-Lm2,000.

Jekk jien qed inħallas il-loan lura bir-rata ta' Lm2,300 fis-sena, jien biex nikri rrid lm2,000, mela jien jaqbilli nieħu loan, nixtri u mhux nikri.

Jiġifieri hawnhekk qed nipprovaw ngħidu li r-renta hija alternattiva fiċ-ċirkostanzi?

U r-risposta hija le, r-renta mhux alternattiva, iżjed u iżjed issa li wieħed irid jibda' ukoll jaħseb għall-pensjoni.

Għaliex meta wieħed jibda jaħseb għall-pensjoni hemm żewġ aspetti.

Għandek il-persuna li qiegħda tibni l-proprjetà u dik il-persuna li qiegħda tixtri l-proprjetà bħala investiment biex tikkaverja l-pensjoni tagħha għall-futur li naturalment se tipprova tistaqsi għal return aħjar minn 3.5%.

Fil-fatt illum diġà bdejna li min jikri l-proprjetà jipprova jitolbok iktar minn 3.5%.

U hemm raġuni għaliha wkoll din.

L-ewwelnett ma naħsibx li r-rata ta' l-inflazzjoni tal-proprjetà se tibqa' tiela' bir-rata li diġà telgħet, allura se jkollok sitwazzjoni li fejn dahri meta wieħed jikri l-proprjetà - u din anke kif konna nikkalkolaw il-valuations tal-proprjetà ta' kumpannija – kien jieħu into consideration li jekk għandu capital appreciation relattivament qawwi, irid ipatti għar-renta billi jżommha relattivament baxxa għaliex għandek l-apprezzament - the capital gain - fuq il-proprjetà.

Meta min-naħa l-oħra l-valur tal-proprjetà ma jitlax bl-istess rata li tela' dawn l-aħħar erba' snin, allura awtomatikament jipprovaw jitolbu iżjed biex ikollhom income ikbar għal pensjoni tagħhom.

Mela l-possibbiltà hija li anke r-renti se jibdew telgħin u min ikun, jibda jitlob kera ogħla.

Qegħdin nieħdu r-rata ta' imgħax ta' 4.75% liema rata tekkwavali għar-rata wara l-ewwel żieda tas-central integration rate tas-Central Bank, però qabel it-tieni żieda li fil-fatt għadha kemm żdiedet issa.

Illum nistgħu ngħidu li r-rata diġà telgħet naqra iżjed u allura l-piż se jkun akbar anke milli kien qabel.

Fil-fatt meta wieħed jikkalkola fuq loan ta' Lm40,000 - li hija l-bażi li qegħdin nieħdu bħala loan - issib li s-Central Intervention Rate li għolla s-Central Bank b'0.25% tekkwivalhielek għal Lm100 żejda fis-sena.

Issa għandna 0.25 oħra fi żmien tliet xhur u mela għandna 0.5%.

Jiġifieri b'dik il-0.5% min għandu loan ta' Lm40,000 immedjatament sab ruħu li jrid iħallas Lm200 interessi oħra fis-sena.

Kieku wieħed kellu jirrelata dik il-Lm200 maż-żidiet li nagħtaw fl-aħħar budget issib li kważi kważi ż-żieda diġà ġiet newtralizzata.

U din bħala Kummissjoni Ġustizzja u Paċi tinkwetana mill-aspett li l-iskop prinċipali tal-budget ta' din id-darba kien li jindirizza lin-nies li qegħdin fil-faxxa tan-nofs biex jipprova jħallilhom daqsxejn iżjed spending power, mentri fir-realtà x'ġara?

Wara li dawn bdew jibbenefikaw minn savings li kellhom fit-taxxa, immedjatament intlaqtu minn din iż-żieda ta' Lm200 fuq self ta' Lm40,000 fis-sena, u ma neskludux il-possibbiltà li fil-ftit xhur li ġejjien ir-rata terġa' titla'.

Mela se jkompli jitnaqqar minn dak l-ammont li ingħata fil-budget.

Hemm żewġ punti partikolari li qegħdin jikkawżaw spekulazzjoni.

L-ewwel punt huwa l-ammont ta' players li qegħdin jidħlu fuq il-conveyor belt tal-proprjetà.

X'inhu jiġri?

Għandek sitwazzjoni fejn bniedem ibiegħ proprjetà, u hawnhekk issa qed nitkellmu fuq spekulazzjoni u se nidħlu fuq dik li ngħidulha the right of substitution.

Dan huwa punt importanti għaliex the right of substitution, skond aħna, qiegħed jiġi abbużat.

L-ispirtu tar-right of substitution fl-aspett ekonomiku fiskali - għall-mument jintuża bħala tax planning tool - huwa li tixtri proprjetà jew tidħol f'konvenju biex tixtri proprjetà u tkun għadek mhux deċiz jekk dik il-proprjetà hux se tagħmilha f'isem it-tifel jew it-tifla bħala tax planning measure biex meta tiġi nieqes ma jkunx hemm it-transmission duty ta' 5%.

Jew inkella ma tkunx għadek ddeċidejt jekk titfaħħhiex fuq il-kumpannija tiegħek li fil-maġġoranza hija tiegħi.

Imma fir-realtà x'inhu jiġri?

Fir-realtà qed ikun hemm proprjetà li għadha se tibda tiela', tinxtara minn fuq il-pjanta u tħallas Lm50,000 għaliha.

Mela b'10% depożitu se tħallas Lm5,000 depożitu u dik il-proprjetà tixtriha.

By the time li dik il-proprjetà tiġi finished - li normalment tieħu sentejn u ġieli anke tliet snin - ovvjament il-valur tal-proprjetà se jitla'.

Issa jekk ikun hemm spekulatur li jkollu l-kuntatti, huwa stess ikun kapaċi jgħolli l-livell u l-prezz ta' dik il-proprjetà.

Mela kull darba li jinstab xerrej għal dik il-proprjetà – li din mhux se tinbiegħ għaliex tkun diġà inbiegħet minn min biegħha l-ewwel darba għal Lm50,000 fuq il-kuntratt - l-kuntratt finali se jkun Lm50,000, anke jekk in between ikun hemm sitt konvenji.

Mela x'se jiġri?

Tinstab persuna oħra u ovvjament l-ispekulatur jikkonvenċieh li that is a good buy u minn Lm50,000 ibegħilhu għal Lm 55,000.

Immedjatament fuq dawk il-Lm5,000, dejjem - u nagħmel dejjem proviso li jekk isir il-konvenju u dik tiġi dikjarata bħala transazzjoni - se jeħel 35% taxxa.

Hemmhekk mhux capital gains għaliex qed issir transazzjoni ta' negozju, allura hemmhekk jeħel 35% taxxa li trid tingħata lill-gvern.

Meta ngħid 35% trid titħallas il-provisional tax ta' 7%, però finalment il-probabbilta' hija li min qiegħed jispekula se jaqla' biżżejjed li jaf jidħol fil-bracket ta' 35%.

Mela dik il-proprjetà immedjatament diġà telgħet.

U jekk jerġa' jinstab xi ħadd ieħor għal the right of substitution - għax qed jinbiegħ id-dritt li jidher xi ħaddieħor flok l-ewwel xerrej fil-kuntratt finali - il-proprjetà xorta tinbigħ b'Lm50,000.

Mela hemmhekk qed jiġi mibjugħ id-dritt li jidher it-tieni xerrej fil-kuntratt u l-proprjetà tittieħed b'Lm5,000.

Allura immedjatament dik il-proprjetà diġà telgħet għal Lm50,000 plus Lm5,000 plus 35% of Lm5,000 li jiġi xi Lm1,750.

Dik il-persuna terġa' ssib lil xi ħaddieħor - dawn affarijiet li qed jiġru - u tistaqsih jekk jitħajjarx jieħu dik il-proprjetà.

Mela immedjatament il-proprjetà titla b'Lm5,000 u jerġa' jitħallas 35%.

Proprjetà li tkun telqet b'valur ta' Lm30,000 fuq is-suq, f'żewġ transazzjonijiet telgħet għal Lm43,500.

Mela minħabba l-ispekulazzjoni li sar fuq dik il-proprjetà din telgħet diġà b'45%.

Wieħed jgħid u iva Lm5,000 imma magħhom għandek plus 35%.

Issa hawnhekk m'iniex qed nieħu l-commissions li meta jkollok aġent involut fiha dan se jeħodlok il-kummissjoni fuq id-dritt li qed ibigħ u għalhekk ikollok bejn 3.5% u 5% oħra fuq dawk il-Lm5,000.

Dik hija waħda mir-raġunijiet għaliex qiegħed ikun hawn spekulazzjoni.

Fir-riflessjonijiet tagħna aħna x'qegħdin ngħidu?

Qed ngħidu li rridu nirringfensjaw kemm jista' jkun the right of substitution.

Li the right of substitution b'xi mod jew ieħor tingħata lil persons in the direct line ta' min qiegħed jixtri dik il-proprjetà.

Mela jekk tidħol f'konvenju, dik il-proprjetà bir-right of substitution tista' tagħtiha biss jew lit-tifla jew lit-tifel tiegħek jew lill-kumpannija li tikkontrolla fil-maġġoranza minnha and no more.

Allura hemmhekk inti qiegħed immedjatament tirringfensja li ma jistax isir spekulazzjoni fuq dik il-proprjetà.

It-tieni punt li huwa wkoll aspett inflazzjonarju huwa l-fatt li llum qed nibdew inwaqqgħu binja anke wara tlieta jew erba' snin - aħna qed ngħidu hawnhekk f'dawn l-ewwel għaxar snin.

Mela immedjatament kif titwaqqa' proprjetà - terraced house jew maisonette – biex terġa' tinbena u minnha jitilgħu tliet appartamenti, il-flus li kienu ntefqu fuq dik il-proprjetà biex din tiġi mibnija u ffinixxjata, dawn il-flus trid tirkuprahom.

Anke mill-aspett ekonomiku, jekk dar titwaqqa' wara ħames jew sitt snin dawn il-funds qed joħorġu mill-pajjiż u mhux qed ikun hemm added value.

Għaliex per eżempju jkunu ntefqu Lm30,000 biex jitlesta post, u minflok dawk it-Lm30,000 tkaxkarhom fuq perijodu ta' 20 jew 30 sena.… Per eżempju jien fejn noqgħod ilu mill-1968 mibni, u minn dak kollu li hemm biddilt xi affarijiet, però l-pay back period araw kemm kienet fit-tul.

Mentri jekk jien wara ftit snin waqqajt dak il-post - u llum nafu biżżejjed li meta wieħed ikun diġà bena, jiffinixxja bl-iżjed mod lussuż - mela dan qed jispiċċa.

Sitwazzjoni oħra inflazzjonarja hija s-size tal-proprjetà.

X'qed jiġri?

Dahri konna nibnu u ngħidu fih three bedrooms, illum veru li qed nibnu three bedroom flats però qed indaħħluhom f'area ħafna iżgħar.

Jiġifieri għandek three bedrooms imma bilkemm għandek fejn tiċċaqlaq.

U hawnhekk nidħol għal punt ieħor.

Minn dar li titwaqqa' qed jirnexxielhom joħorġu iktar appartamenti għaliex qed inaqqsulhom is-size.

U llum, per eżempju, estate agents jgħidu għalfejn m'għandniex nibnu 80 square meters u anzi ukoll 60 square meters għaliex barra minn Malta jgħixu f'60 square meters.

Nixtieqkom tikkalkolaw is-size ta' 60 square meters, naħseb li toqgħod darbtejn hawn ġew.

Immaġinaw illum koppja li żżewġu u għandhom it-tfal, kif jistgħu jgħixu b'mod san fi proprjetà li m'għandhiex iżjed minn 60 square meters!

Hija sitwazzjoni li tista' twassal għal depressions u problemi ta' saħħa, apparti ovvjament li għandek il-problemi tat-tfal u m'hemmx dik il-privatezza li jista' jkollok.

Ifisser li jekk jien għandi proprjetà kbira u waqqajtha u ħriġt iżjed appartamenti, u għalkemm dak il-flat biegħtu b'Lm60,000 però relattivament dak il-flat ġie jiswa iktar għaliex dak il-flat is-size tiegħu ċkien.

Mela jekk jien minn area daqshekk ħriġt żewġt appartamenti għaliex naqqast is-size u xorta biegħthom Lm60,000 u għamilt il-kmamar iżgħar, mela jien awtomatikament żidt il-valur tal-proprjetà.

Jiġifieri għandek aspett spekulattiv ieħor.

Jista' jsir xi ħaġa fuq is-Central Intervention Rate li diġà semmejna?

Mir-riflessjonijiet tagħna x'inhuwa l-iskop li ngħidu li s-Central Bank jintervjeni?

L-iskop li jintervjeni s-Central Bank huwa purament li jfassal il-politika monetarja, partikolarment meta l-ekonomija tkun tirrikjedi li jitrażżan l-infiq.

Hemm ħafna metodi kif trażżan l-infiq, però meta s-Central Bank jgħolli r-rata across the board l-ewwel u l-iżjed nies li se jintlaqtu negattivament huma dawk in-nies li qegħdin fil-faxxa tan-nofs u li għandhom il-loans fuq il-proprjetà.

Minn naħa l-oħra, dawk li għandhom id-depożiti fil-banek huma l-iżjed nies li se jintlaqtu pożittivament.

Mela hawnhekk jien ngħid qed nirriversjaw is-sitwazzjoni from robbing Peter to pay Paul to robbing Paul to pay Peter.

Jiġifieri lil dawn ta' l-aħħar qed inżidulhom ir-rata ta' depożiti u min għandu l-loans u ma jiflahx għal iktar, għaliex lanqas għandu biex iġemma, qed insalbuh iżjed bis-Central Intervention Rate.

Jista' jagħmel xi ħaġa hawnhekk is-Central Bank?

Jien ngħid li iva, għaliex wasal iż-żmien li s-Central Bank - u din ngħidha wkoll għall-banek l-oħra - jdaħħlu dik li ngħidulha kuxjenza soċjali.

Kuxjenza soċjali ma tikkwevalix għal corporate social responsibiltiy li tant nisimgħu fuqha llum.

Nafu li l-banek u l-kumpanniji l-kbar għandhom corporate social responsibility, imma x'jagħmlu?

Tarahom jippreżentawlek cheque ta' Lm15,000 għal kawża leġittima - mhux qed ngħid li qed jagħmlu ħażin - imma r-responsabbiltà soċjali tmur oltre, għaliex l-ewwel trid tara li l-klijenti tiegħek stess qed tagħtihom opportunità għad-dinjità tagħhom u tax-xogħol.

Hawnhekk nista' ngħid, u forsi nidħol f'kamp ieħor, il-famuża right sizing jew down sizing, li b'miżuri soċjali tista' tgħin lill-istess klijenti tiegħek.

Mela jekk is-Central Bank irid isalva Lm55 miljun mill-infiq tal-pajjiż jista' jagħmel politika diversa u dawk kollha li huma first time buyers u qegħdin iħallsu l-loans, ir-rata ta' interess tagħhom ma titlax.

Però r-rata ta' interessi fuq l-infiq li qed isir fuq il-credit cards, minflok itellgħuha b'0.25 itellgħuha b'iżjed.

U hemmhekk tkun qiegħed trażżan l-infiq.

Għaliex l-infiq li qiegħed isir fuq id-dar u biex tħallas il-loan huwa infiq soċjali.

Imma l-infiq li jsir minn fuq il-credit cards, kultant huwa infiq żejjed u ta' lussu.

Allura s-Central Bank iridu jfasslu politika monetarja b'mod li l-aspett soċjali ma jinsewhx.

L-istess ħaġa jista' jingħad għall-banek.

Nafu kif il-banek qed jagħmlu l-profitti, profit ta' xi Lm40 miljun.

Meta wieħed jidħol f'iżjed dettal ta' kif qed jagħmlu l-flus il-banek, issib li n-net interest income tal-banek dejjem tiela', u tiela' pressapoco b'rata ta' 6% fis-sena.

Meta xi żmien ilu bdew neżlin l-interessi u kien hemm l-inkwiet li l-banek se jibda jkollhom il-problemi u mhux se jibdew jaqilgħu biżżejjed flus, ħadu inċentiva biex huma jibdew jieħdu ċertu policies u jaraw kif jinvestu u jaqilgħu l-flus f'affarijiet oħra.

Imma minn dan kollu ma seħħx għaliex fir-realtà n-net interest income tal-banek baqgħet dejjem tiela'.

Naturalment dan wera ċar li l-bank għandu politika tajba ta' investiment u li minn naħa kien qiegħed irażżan l-ammont ta' interessi li jħallas fuq id-depożiti u minn naħa l-oħra qiegħed idaħħal iżjed mill-interessi li qegħdin jitħallsu fuq il-loans.

Wieħed irid joqgħod attent kif jagħmel din il-miżura f'dan il-kamp.

Biex naturalment ma jagħtix lok li min qiegħed jieħu loan għal spekulazzjoni jieħu l-benefiċċji ta' dak li qed jieħu l-loan għaliex huwa first time buyer.

X'jista' jsir fuq l-interessi?

Jien naħseb li wasal iż-żmien li jkun hemm tax incentives fuq l-interessi li jitħallsu.

Tajjeb li ngħidu li fuq medda ta' 25 sena, loan ta' Lm30,000 issir Lm60,000.

Mela over a period of 25 years awtomatikament tkun ħallast Lm60,000 u tkun irdoppjajt is-somma bl-interessi.

U jien hawn ngħid, dawk l-interessi kif ġew intaxxati?

Min qed iħallas il-loan fuq id-dar, ir-repayment li qed iħallas ġejjin minn flus li diġà ġew intaxxati.

Jekk aħna nieħdu l-każ li ħadna, dak ta' Lm10,000 income, l-aħħar Lm1,500 jiġu ntaxxati bi 30%.

Mela l-flus li qed tħallas il-loan bihom lill-bank dawn diġà ġew intaxxati bir-rata ta' 30%.

Dawk l-interessi marru l-bank u l-bank minn naħa tiegħu qed iħallas rata fuq il-profitti ta' 35%.

Issa ejja ngħidu li fuq dawk l-interessi, l-bank għandu administration fee ta' 10% fuq 35% - jiġifieri hija ogħla minn 10% - mela awtomatikament jekk taraha t-transazzjoni globali, il-gvern qed idaħħal 30% mingħand min qiegħed jaqla' dawk l-Lm10,000 u qed idaħħal 25% oħra mingħad il-banek.

Mela fuq dak id-dħul, il-gvern qiegħed idaħħal 55%.

Naturalment wieħed irid jikkappjaha u jgħid li the average loan ta' koppja hija ta' Lm40,000.

Allura hawnhekk wieħed jistaqsi jekk il-gvern jikkonsidrax li jagħti inċentiva fit-taxxa fuq l-interessi li jitħallsu fuq dawn l-Lm40,000.

Dawn ikunu jistgħu jitnaqqsu mit-taxxa bħalma llum hemm inċentivi fuq il-flus li qed jitħallsu għall-edukazzjoni tat-tfal fl-iskejjel privati.

Tajjeb li wieħed jerġa' jidħol fis-sitwazzjoni tar-renta għaliex hemm aspetti oħra.

F'Chapter 116 tan-1939 Ordinance r-Rent Regulations hemm problemi oħra u inġustizzja doppja.

L-ewwel inġustizzja hija mal-proprjetarju.

Fl-1995 din l-inġustizzja ġiet xi ftit jew wisq indirizzata, però mhux għal dawk il-proprjetajiet li kienu mikrijin u għadhom mikrijin fuq il-bażi tal-pre-1939.

In-1939 Rent Regulations kienu saru bħala miżura temporanja biex wara l-gwerra n-nies ikunu jistgħu jsibu proprjetà x'jikru.

Illum wara li għaddew kważi 70 sena, wieħed jistaqsi jekk hiex ġustizzja jew inġustizzja li din il-liġi għadha ma ġietx indirizzata.

Għax għandna sitwazzjoni fejn nies li kienu magħrufa bħala sinjuri imma llum biex qed jgħixu?

Dawn ma kenux jaħdmu allura ma kellhomx income u għalhekk m'għandhomx pensjoni, ħlief the minimum pension.

Dawn qed jgħixu b'renta ta' Lm24 fis-sena biss.

Mhux talli hekk biss, jekk dawn jiġu neqsin jeħlu 5% duty on transmission causa mortis fuq il-valur tal-proprjetà.

Mela fuq proprjetà li hija mikrija - u li din ma tistax tittieħed lura – hemm Lm750 stamp duty bħala taxxa fuq il-mewt.

Veru hemm l-allowances, però qed neħodha globalment.

Bir-rata ta' Lm25 per annum - għalkemm ħafna minnhom huma inqas minn hekk - biex tirkupra dik is-somma li tkun ħallast bħala stamp duty on transmission, trid 30 sena.

Mela jekk tiret dar meta jkollok 60 sena, sa 90 sena – mingħajr ma jittieħed l-aspett inflazzjonarju - kulma ma tkun qed tirkupra bħala renta hu dak li tkun ħallast bħala transmission duty.

X'jista jsir?

Jien inħoss li wasal iż-żmien li l-ewwelnett ikun hemm eżenzjoni minn dawn id-djar li qegħdin bil-pre-1939 rents u meta wieħed jiġi nieqes ma jiġux intaxxati.

U t-tieni ħaġa li l-liġi tal-kera trid bilfors tiġi indirizzata mill-partijiet kollha – kif qed ngħidu fid-dokument - b'mod ta' ekwita'.

Għax min qiegħed jgħix fi proprjetà taħt in-1939 ordinance...… Illum żgur li mhijiex fair rent dik tan-1939.

Veru lil min qed jgħix ġo dar bħal din, ma tistax minn Lm24 tgħidlu li jrid jibda jħallas Lm2,000!

Imma forsi jidħol l-aspett li l-ewwelnett lil dawn in-nies li qed iżommu dawn id-djar magħluqa - għax ma jaqbillhomx jikru - jingħataw inċentivi biex dik id-dar joħorġuha fis-suq u forsi tibda tinkera.

U min qed iħallas dawk il-Lm25 fis-sena, tista' tgħollilu ir-rata.

Jekk almenu jiġu ċċarġjati Lm120 tkun bdejt, u jien konvint li Lm10 fix-xahar hawn min jonfoqhom fuq is-Super Five.

Jiġifieri ma jista ħadd jgħid li mhux kapaċi li jħallas Lm10 fix-xahar fuq dar li kellu fl-1939.

Barra minn hekk l-aspett ta' l-inheritance għandu jkun indirizzat, u ma jistax ikun li dar qatt ma tista' tmur lura għand is-sid.

Napprezza li jkun hemm ċerti diffikultajiet li għandhom jiġu indirizzati, bħal meta jkun hemm raġel u mara joqgħodu f'dik id-dar, jgħixu fiha sakemm imutu huma u ħadd ma jkun jista' jeħodilhom.

Però fuq ir-renta tista tiġi ffissata rata u tiġi ssussidjata wkoll mill-housing authority bħalma jissussidjaw renti oħra.

Mela għandek ir-right of inheritance u għandek ukoll il-maintenance, li għadu l-obbligu tas-sid li jirranġa fuq dik il-proprjetà.

U dik ukoll jien inħoss li għandha tiġi indirizzata.

Jiġifieri jekk wieħed jibda ftit ftit ineħħi the right of inheritance, naturalment irid jagħmel ċerti provisions.

Għaliex jekk ikun hemm tifel jew tifla ħandikappata ta' 50 sena li tkun qed tgħix f'dik id-dar, trid tipprovdi għaliha.

Imma ma jimpurtax jekk ikun hemm ċerti eċċezzjonijiet, basta dawn ma jaffettwawx negattivament ir-renta futura li wieħed għandu jħallas.

Il-pre-1939 rents għandhom jiġu ndirizzati u jitneħħew l-inġustizzji - sew ta' min hi l-proprjetà kif ukoll ta' min qiegħed jgħix fiha.

Għaliex min qiegħed jgħix f'proprjetà bħal din, ma tistax tgħidlu li se jsib ruħu barra imma almenu tagħtih iċ-ċans li tul ħajtu dan jaf li għandu proprjetà fejn jgħix.

Naħseb li dawk huma l-punti prinċipali li kelli ngħid.

Naturalment nieħu gost li r-riflessjonijiet tagħna jintlaqgħu b'mod pożittiv, fis-sens li l-iskop tagħna huwa proprju li nindirizzaw dak li nħossu li hu inġustizzja soċjali.

Illum b'kumbinazzjoni fil-gazzetta kont qed naqra li l-housing authority għadha kemm ħarġet skema li diġà bdiet tindirizza dawn is-sitwazzjonijiet u tajjeb li wieħed isemmiha din.

Però tajjeb ukoll li meta wieħed ikellem lill-estate agents jgħidulek li l-expectations huma kbar.

Veru li forsi l-expectations taż-żgħażagħ huma kbar, imma dik hija issue oħra li wieħed għandu jindirizza.

U m'għandix dubju li, per eżempju, min-naħa tal-Knisja, fl-ewwel talk li jagħti l-Moviment ta' Kana dawn jipprovaw jgħinu liż-żgħażagħ kif ikejjlu bix-xiber u ma jaslux sax-xiber imma jaslu inqas mix-xiber.

Jiġifieri dan huwa punt li definitely qed isir min-naħa tal-Knisja.

Li kont se ngħid ukoll hu li l-estate agents jgħidu li hawn ħafna proprjetà b'prezz ħafna inqas minn Lm50,000 u hawn ħafna proprjetà bi Lm30,000.

Biex inkun preċiż minn meta ħareġ dan id-dokument ma rajt l-ebda proprjetà bi Lm30,000.

Kont nippretendi li nara ħafna iktar proprjetà advertised biex huma jipprovaw juru l-punt tagħhom.

Huwa fatt li l-housing authority identifikat mal-1,500 proprjetà li l-prezz tagħhom huwa below Lm50,000 li hija s-ceiling li qed topera fl-equity sharings.

Tajjeb li wieħed jgħid li 1,500 proprjetà m'humiex biżżejjed, meta wieħed jieħu into consideration li kull sena l-average marriages bil-Knisja huma just about 1,515, waqt li bħala total marriages jaqbżu xi 2,300 fis-sena.

Jiġifieri hawnhekk diġà qed ngħidu li d-domanda hija akbar mis-supply li għandna jew the actual stock of houses li jaqgħu taħt il-Lm50,000.

Let alone s-separazzjonijiet, għaliex nafu li dawn trid tiddupplika l-housing għaliex fejn koppja tkun qed tgħix taħt saqaf wieħed, immedjatament dawn iridu jixtru proprjetà separata.

THE CHAIRMAN: Grazzi.

Forsi nistgħu nagħmlu xi ftit kummenti.

L-ewwel ħaġa grazzi għall-preżentazzjoni tiegħek u ovvjament ikolli naqbel miegħek li għandna nidħlu wkoll f'dan l-ispirtu.

Diġà qamet id-diskussjoni għaliex ħafna miċ-ċifri li ppreżentajtu huma statistika li wieħed jista' jaraha.

Jiġifieri l-fatt li tippreżentahom f'dokument jagħti lok għal tħassib u ħsebijiet li ħafna drabi tismagħhom fit-triq.

Però jien ngħid li għalkemm ikun hemm mumenti fejn tippreokkupa ruħek imma jonqos ħafna ħsieb għal soluzzjonijiet.

L-ewwelnett argumenti li għamilthom drabi oħra - anke meta kellna ċans nitkellmu meta konna flimkien fi programm - mhumiex biss l-ispekulaturi li qed jgħollu l-prezzijiet, għallinqas min tqis li huwa spekulatur.

Trid tqis li għandna nuqqas ta' art - sakemm ma nibdewx nibnu fuq il-baħar ukoll -, nuqqas ta' bini għoli minħabba l-estetika u affarijiet oħra..… Hemm numru ta' proprjetà li huma villeġġjaturi, però veru wkoll li hemm numru ta' proprjetà li hija vojta.

Issa wieħed għad irid jara r-raġunijiet għalfejn huma vojta.

Però nerġa' ngħid li mhux l-ispekulaturi biss qed jgħollu.

Jiġifieri n-nies li llum biegħu terraced house Lm100,000 huma dawk in-nies li aħna ngħidulhom żgħar u li kienu ħadu l-art b'xejn per eżempju.

Min illum biegħ flat Lm50,000 huma dawk li kienu fis-Social Housing u kienu xtrawh b'Lm5,000 jew b'Lm4,500.

U imbagħad hemm oħrajn li forsi għamlu part-time, ħadmu u stinkaw kemm felħu, 15-il sena ilu xtraw il-maisonette tagħhom b'Lm7,000 u issa biegħuh bil-prezzijiet tal-lum.

Jiġifieri jiena meta qed nitkellmu fuq trażżin meta naħdmu f'suq bħal dan ma tantx jiena konvint.

Ovvjament interventi tipo tal-Housing Authority trid tagħmilhom u naqbel li għandhom isiru, però m'iniex konvint li nistgħu nitkellmu ħafna dwar trażżin tal-proprjetà 'lil hinn mis-suq.

Fl-opinjoni tiegħi anke tampering żejjed ibeżżagħni.

Kellna diġà esperimenti li għallinqas lili ma għoġbunix, jiġifieri naħseb wieħed irid iżomm ftit lura minnhom.

Anke meta ngħidu per eżempju li l-prezz qed jiżdied b'mod esaġerat.

Inti diġà semmejt waħda minnhom, meta qalulek il-kwestjoni tat-taxxi imma jibqa' l-fatt li l-prezzijiet vera żdiedu.

Jiena ma nafx jekk intomx konxji wkoll ta' rapport li ġie f'idejja, li huwa intitolat housing development in European countries li huwa ppublikat mid-dipartiment ta' l-ambjent u l-gvern lokali ta' l-Irlanda u ħareġ fl-2004.

Ma nafx jekk forsi kkonsultajtux dan il-ktieb, imma hawn miktub illi Malta il-parti dovuta mill-households għan-nefqa fuq id-djar fuq ammont ta' snin hija ta' 8.4%.

Issa hawn qed nitkellmu fuq statistika tas-sena 2000, mhux qed nitkellmu fuq l-2007.

Imma per eżempju fir-Renju Unit din kienet ta' 9.69% u dik fl-Olanda kienet ta' 21%, jiġifieri fil-fatt tagħna kienet l-inqas rata fost il-pajjiżi riċerkati.

Aħna qed nitkellmu fuq grupp ta' nies li deħlin fis-soċjetà fejn qed jagħmlu familji ġodda.

Għandek dawk l-2000, 3000 fis-sena.

THE CHAIRMAN: Għax inti ovvjament qed tieħu faxxa żgħira.… Jiġifieri altru tagħmel interventions fis-suq b'ċertu mod indirizzat għal xi ħadd u altru tipprova tgħid jien se nraħħas.

Mhux qed ngħid biss lilkom biex tagħmlu dan l-argument, imma ovvjament il-kumment tagħkom ġab ħafna reazzjonijiet miegħu.

Anke meta qed nitkellmu dwar proprjetà li dejjem qed tiċkien fid-daqs vera dawk il-qisien li tajtuna ma naħsibx li huma qisien biex ngħidu hekk idonei li wieħed ikollu.

Però min-naħa l-oħra wkoll, minn dan ir-rapport joħroġ li b'mod ġenerali bħala numru ta' kmamar li għandhom il-households tagħna qegħdin it-tieni wara l-Irlanda.

Jiġifieri fejn għandek 76% li huma average - ħames kmamar u fuqhom - jiġifieri again wieħed għandu joqgħod attent għal dak li qed tgħid ma tmurx tiġi ssettjata t-trend u dan il-bilanċ ovvjament naqilbuh għal naħa oħra.

U allura naħseb li wieħed ukoll irid jieħu in konsiderazzjoni ta' dak li qegħdin ngħidu.

Issa dwar il-kera.

Jiena jkellimni min ikellimni, jiena bid-difetti kollha - u xi ħadd kiteb fil-gazzetta li f'dak il-programm li konna jiena u int, jiena kelli streak Mintoffjana ġo fija, jista' jkun għax hemm affarijiet li naqbel ukoll ma dak li jagħmlu r-rivali politiċi tiegħi - ngħidlu jekk jista' jkun, tkun is-sid ta' darek u jiena naqbel ma' din 100%.

Jiġifieri jiena nippreferi nħallas loan milli nħallas Lm2,000 kera, anke jekk inħallas id-doppju għax finalment se jkolli xi ħaġa.

U aħna l-Maltin għad għandna valur qawwi ta' familja u jien nista' ngħid għada ngħaddi din il-proprjetà lil uliedi u għallinqas inkun qed ngħaddi xi ħaġa.

Vera li fl-1995 ma lliberalizzajniex l-antiki, però llum s-suq huwa liberalizzat, jiġifieri llum min qed jikri mhux suppost għandu dawk il-biżgħat.

Jiena tkellimt ma' businessman u qalli li kien hemm min għadu jibża' li nistgħu nirriversjaw lura għal ċerti policies tas-snin 70 u 80.

Min-naħa l-oħra s'issa ma ħadmitx u jiena m'iniex konvint li tista' taħdem għax jiena naħseb li parti tal-politika tagħna u forsi parti ta' nies li jitkellmu bħali, jgħidu le aħjar tixtri.

Hawn ċerta propensità li aħna nippreferu li nixtru.

Jiena nerġa' ngħid, fl-opinjoni tiegħi ma naħsibx li hija xi ħaġa ħażina li nkomplu nirrevedu l-liġi tal-kera għax mhux se tagħmel xi effett qawwi biex ngħid hekk.

Ovvjament nifhem li hemm inġustizzja kbira mas-sidien.

Jiġifieri l-inqas li nistgħu nagħmlu hu li naqtgħu l-kwestjoni tal-wirt.

L-inqas.

Ovvjament l-affarijiet l-oħra jridu jsiru gradwalment u ma naħsibx li nistgħu nagħtu xokkijiet anke soċjali - jiena ngħidilhom.

Għax min qiegħed joqgħod f'proprjetà mhux il-każ ta' jekk hux xi ħadd disabled jew le, imma anke jekk you are 50 year old u qed toqgħod hemm, issa x'se tagħmel?

Għax finalment dan jekk jispiċċa barra xorta waħda se jmur għand il-gvern.

Imbagħad jekk għall-argument ikun hemm dipendenza, m'hemmx għalfejn tkun disabled imma għandek tradizzjoni ta' numru ta' familji li xi ħadd jibqa' d-dar, xebba b'mod partikolari li din qatt ma ħadmet u m'għamlet xejn u din se ssibha ma' wiċċek u bħala gvern trid tara wkoll x'se tagħmel.

Ovvjament hawnhekk qed nitkellmu dwar nies mhux dwar numri u naħseb illi rridu noqgħodu attenti x'nagħmlu.

Jiġifieri jiena ma naħsibx li din tista' tindaqq bħala s-soluzzjoni tal-liġi tal-kera però ovvjament inneħħu l-inġustizzja mis-sidien.

Nerġa' ngħid iva, jiena naqbel kompletament sakemm ma nagħtux ix-xokkijiet li semmejt.

Issa nixtieq nagħmel domanda, għax dawn kienu kollha kummenti li xtaqt nagħmel.

Meta ssemmi r-rati tas-Central Bank - għax inti għedt jistgħu jsiru xi affarijiet - jekk aħna nissieħbu fl-Ewro, nibqgħu b'din il-possibiltà?

X'jiġri?

IS-SUR GODFREY LEONE GANADO: Jekk nissieħbu fl-Ewro, probabbilment din is-sitwazzjoni tispiċċa kompletament min-naħa tas-Central Bank.

Però xorta jibqa' l-fatt li l-banek qegħdin jagħmlu profitti kbar u m'humiex qegħdin joħorġu policies biżżejjed li jindirizzaw l-aspett soċjali.

Jiġifieri meta inti għandek ...

THE CHAIRMAN: Jiġifieri ma tistax timponihom bħala gvern qed ngħid.

Il-gvern, se mai, li jista' jagħmel hu li jintaxxa iżjed.

Jekk bank jagħmel Lm40 miljun profitt u l-gvern qed idaħħal iżjed taxxa mill-banek, allura l-gvern jista' jalloka iżjed minn dawk il-profitti żejda li qed jagħmel il-banek u jallokahom iżjed fuq il-Housing Authority Schemes tiegħu.

Fil-fatt din insibuha fid-dokument tal-Proposed Charter ta' l-Ewropa.

Għalkemm ma dħaltx fiha, però għandi dubju kemm anke l-membri parlamentari Ewropej Maltin qegħdin jagħmlu l-parti tagħhom fl-aspett tal-Housing fil-kamp Ewropew għaliex fiċ-charter tal-European Union insibu li l-Ewropa ma kenitx tqis il-housing bħala issue tagħhom.

Jiġifieri l-Ewropa kważi qed tammetti li falliet u li l-housing ma kenitx qed tħares lejh bħala issue.

Allura biex tonfoq miljuni ta' miljuni ta' miljuni f'toroq, l-Ewropa kienet qed tgħid alright għal infrastructural funds, però housing kienet qegħda tinjorah kompletament.

U hawnhekk qed nagħmel enfasi illi ċ-Charter ta' l-Ewropa fuq il-housing qed jagħmlu enfasi qawwi biex jaraw kif se jrażżnu l-aspetti spekolattivi fuq il-proprjetà.

Illum anke fuq livell Ewropew diġà qed naraw nies li jgħidulhom sharks li qed jidħlu f'pajjiżi bħall-Bulgarija u bħar-Rumanija u jaraw kif jixtru l-proprjetà bix-xejn.

Dan qed jiġri, kif sa ċertu punt ġara hawn Malta, jkun hemm erba' farmers li jkollhom biċċa art estensiva, toffrilhom the equivalent għal 30 sena ta' dak li jaqilgħu kull sena, dawn jiġu enticed għax jarawhom sbieħ, imbagħad l-ispekolaturi jibdew jispekolaw dik il-proprjetà.

Però anke hawnhekk l-Ewropa qed tgħid biex noqogħdu attenti u li importanti li d-dinjità tal-bniedem hu li jkollu aċċess għall-housing, li jkun adegwat, raġjonevoli fil-prezz u li jagħtih l-opportunità ta' a healthy life.

Jiġifieri hawnhekk jidħol is-size li konna qed ngħidu qabel.

Illum nafu li s-size hija waħda mill-problemi l-oħra.

Ħaġa żgħira fuq l-aspett tar-renti.

Aħna anke fid-dokument qegħdin ngħidu ċar u tond li din m'hijiex is-soluzzjoni.

Però kull ftit li jsir.… jekk issir miżura anke fuq ir-Rent Regulations ta' l-1939, u tilleasja għaxart idjar li hemm min mhux kapaċi jixtri jew ma jistax jixtri u jidħol f'dawn id-djar, mela inti l-problema tiegħek diġà naqqastha b'għaxra.

U Malta nafu illi n-numri tant huma żgħar li l-ftit huwa ħafna għalina.

Però ma nistgħux ngħidu ma nagħmlux miżura għaliex m'aħniex se naraw is-soluzzjoni kollha fiha.

Jekk dik il-miżura se tagħtina 3% tas-soluzzjoni, mela ejja mmorru għaliha.

THE CHAIRMAN: Minn dan l-istudju ħareġ, li fuq rati ta' self għad-djar, Malta wkoll toħroġ waħda mill-inqas.

Dan l-istudju kien meħud fuq snin varji.

U hemm differenza, jiġifieri jekk tqabbel Malta ma Ċipru, Malta qiegħda 3% imma mbagħad Ċipru qegħda 6% to 8%.

Irrid insemmi wkoll il-kwestjoni ta' l-expectations.

IS-SUR GODFREY LEONE GANADO: Noqogħdu attenti meta nikkomparaw lil Malta ma' pajjiżi oħra.

Għaliex sfortunatament – veru tgħidli qegħdin ngħixu fl-istess dinja - kultant aħna donna nidħlu wisq f'sitwazzjoni ta' aspetti ta' ġustizzja soċjali u li kollox sar relattiv.

U hemm irridu noqogħdu attenti.

Jekk xi ħaddieħor qed jagħmel xi ħaġa ħażina ma nistgħux ngħidu li dak il-pajjiż qed jagħmel ħażin mela aħna qegħdin aħjar minnu.

Dan bħal meta kumpannija qed tagħmel il-profitti, ma jfissirx li din sejra tajjeb, għax jekk kumpannija kapaċi tagħmel iżjed profitti, allura mhix qed taħdem tajjeb iktar.

THE CHAIRMAN: Iva, imma min-naħa l-oħra, Malta mhix qiegħda f'bozza u meta tkun f'dinja globalizzata bħal tal-lum bilfors trid tagħmel il-paraguni kollha tiegħek għax hemm ċerta intercombativness.

Issa xtaqt ngħid ukoll, l-ewwelnett anke fuq modi ta' nterventi oħra.

Jiena nerġa' nistqarr hawnhekk, naħseb irridu noqogħdu attenti anke minn suġġerimenti bħal taxxa fuq proprjetà magħluqa u xi tfisser u kif se tiddefinixxi l-affarijiet.

(Interuzzjonijiet) Għax imbagħad nibda niġi fid-dubju u ngħid li min għandu villeġġjatura nintaxxawh?

U jekk le, xi tfisser eżatt il-kelma villeġġjatura?

Jiġifieri min għandu post Buġibba għax ħdejn il-baħar huwa definit bħala villeġġjatura u min għandu post Tal-Ħandaq f'Ħal Qormi għax għandu ġardina u erbat ifniek dik ma tgħoddx.

Huma parti mir-riflessjonijiet li tqajmu, tqajmu oħrajn bħal li nifqgħu s-suq, qamu ħafna affarijiet.

Però l-ewwel irrid nikkummenta wkoll fuq ta' l-expectations.

X'imkien hawn qegħda imma ma nistax insibha.

IS-SUR GODFREY LEONE GANADO: L-opinjoni personali tiegħi fuqha din hija li qed tikkrea inġustizzja oħra.

THE CHAIRMAN: Però ssemmiet u xtaqt insemmiha hawnhekk.

L-akbar ammont ta' proprjetajiet magħluqa huma madwar il-port il-kbir imma hija parti mill-expectations ukoll.

Jiġifieri jekk sa ftit ilu hemmhekk ma kien imur joqgħod ħadd allura żvojta, issa f'daqqa' waħda - jista' jkun li għada pitgħada jkun hemm x'imkien ieħor - tiġi posh area u tibda tgħid jiena noqgħod il-Kottonera, jien noqgħod il-Marsa.

Jiġifieri l-expectations ngħidu x'ngħidu aħna dejjem se jilgħabu parti u nkun onest ma nafx kif se jitrażżnu.

Jiġifieri kultant lanqas il-but fir-realtà ma jirnexxielha trażżanhom.

Inti semmejt il-kors ta' Kana.

Ħafna drabi dan jsir ftit tard meta l-koppji jkunu diġà committed xi xtraw jew le, u meta jkunu għadhom jieklu b'xejn u ma bdewx iħallsu l-kont tad-dawl.

Jiġifieri r-realtà tkun għadha ma bdietx tigdem kif tibda' tigdem ftit wara.

Ma nafx jista' jkun li għandna bżonn - apparti l-miżuri ta' life skills - naraw kif se nintroduċu ftit iktar fil-fond dan il-programm.

IS-SUR GODFREY LEONE GANADO: Nibdew minn tfal żgħar għax ir-rata ta' l-infiq tagħhom u l-mod kif jonfqu mingħajr ma jqisu naħseb li għandu jsir xi ħaġa minn naħa ta' l-edukazzjoni.

FRANCO GALEA: Ftit punti żgħar għax fid-9.00p.m. irridu mmorru għal vot.

Jien nemmen li l-istorja tad-dinja hija storja u nafu minn xhiex u fejn ...

THE CHAIRMAN: Qabel ma nkomplu, kulmin irid jagħmel xi kumment jew issaqsi xi domanda jagħmilhom u imbagħad iwieġeb għal kollox ...

ONOR FRANCO GALEA: Nafu x'ġara fl-istorja tal-bini f'pajjiżna, iżda jiena naħseb - u din għandha tkun fir-realtà ukoll – li rrid jinstab bilanċ bejn l-art disponibbli, bejn l-iżviluppaturi, min ibiegħ u l-banek.

U jekk ma jintlaħaqx dan il-bilanċ ċertament mhux se jkun hemm l-ebda suċċess.

U s-suċċess li rridu, x'inhu?

Is-suċċess huwa ż-żgħażagħ futuri, dawk li se jiżżewwġu in a couple of a year's time, kif ukoll it-tfal li għadhom telgħin.

Jiena nemmen li l-istat, il-bank – li hu ukoll shareholder - u anke l-Knisja jibdew jagħtu eżempju billi jibdew iraħħsu r-rati tagħhom.

Dik hija xi ħaġa li għandha ssir fl-opinjoni tiegħi.

It-tieni ħaġa.

Nafu riċentement x'ġara meta kien hemm art Ż u nqala' pandimonju sħiħ għax estendejna ż-żoni ta' l-iżvilupp u nafu l-kontroversja sħiħa li wasslet għaliha.

Jiġifieri għandna ċirku ta' art li qegħdin ngħidu li nistgħu niżviluppawha, u twessa' ftit ieħor u nafu x'inqala', allura x'inhi the next possible solution?

Din hi li fejn hemm bini eżistenti li jiflaħ per eżempju erba' sulari fuqu, u bniedem jixtieq jgħolli fuqu, jgħolli bil-kundizzjonijiet, tipo transfer of development rights etc, li jraħħas il-kumplament tal-bini.

Mhux iżjed ma titla' fil-għoli iżjed il-prezz ikun expensive imma jinstab bilanċ fejn forsi tinħadem formula per square meterage.

Voldieri mhux imbagħad inti terġa' tgħaddi minn bieb ieħor.

Jiġifieri dan huwa pjan ieħor li fl-opinjoni jista' jsir.

Jidher ukoll li fil-pajjiż - ovvja li din m'hijiex ad etaernum - hemm xi proprjetajiet u nismagħhom ukoll jitkellmu fuqha però għadni qatt ma dħalt fid-dettall – li huma tal-joint office.

Dawn il-proprjetajiet għadhom jeżistu u hemm in-nies jgħixu fihom, u ma nafx f'liema kondizzjoni huma eċċ.

Imbagħad irridu nikkreaw l-inċentiv li kulħadd jaf biha u li hija dejjem ripetuta dik li nużaw l-empty buildings.

Imma dik issa it's an old hat għax issa ilna għaddejjin biha.

Hemm ukoll il-ħaġa bejn kemm nies qegħdin jitwieldu vis-a-vis kemm qegħdin imutu.

Hemmhekk ma nafx il-bilanċ kif qiegħed, mhux biss dwar dawk in-nies li se jiżżewġu imma x'qed issir mil-bini ta' dawk li jmutu ukoll.

Ma nafx jekk għamiltux xi riċerka dwar dan intom, x'inhi l-proporzjon tagħha.

Imbagħad hemm kwestjoni oħra li hija d-domanda jekk aħna l-Maltin are living beyond our means?

U x'effett għamlu l-banek fuq iż-żgħażagħ u fuq ċertu settur ta' żgħażagħ meta ġew introdotti l-credit cards.

Jiġifieri jekk bniedem qabel kellu bżonn computer....., issa jaqbad u jħallsu bil-credit card u jkompli jħallsu bil-mod.

Voldieri dan ikollu xi loans oħra imma l-credit card għadha the silent loan.

Għalkemm qed iħallas għaliha, dik waħda mill-affarijiet.

Għalkemm naħseb li l-credit cards jaffettwaw, però one of the things li verament irridu nikkonċentraw fuqha hija, li bearing in mind li għandna art żgħira, naħseb li rridu nikkonċentraw fuq l-ogħli tal-bini in return għar-roħs tal-bini.

Mhux naqbdu u noħorġu l-permessi imma għandu jsir studju bil-għaqal li ovvjament ikun jinkludi kemm il-kwestjoni ta' water supply, il-kwestjoni ta' toroq dojoq eċċ u l-kwestjoni ta' fejn ikun hemm ċerta areas li jkunu ristretti għall-bini.

Però jekk isir studju sewwa u bil-għaqal u ffokat fuq din l-issue, naħseb li this could also lead biex ikollna roħs fil-bini.

Però definitely l-ebda naħa ma tista' titlaq tiġri waħedha għax jekk tkun għamilt il-parti ma jkunx sfruttat mingħand min irid jixtri.

Kif spjegajt fil-bidu, din trid tkun issue tal-banek - u jien nemmen speċjalment li l-bank tal-Knisja hu fejn hu għaliex hu shareholder ukoll il-gvern - il-bini eżistenti; il-gvern biex jilleġisla jew jagħmel dan il-qafas biex isir studju ta' l-arja disponibbli plus il-kwestjoni l-oħra ta' l-ispekolaturi ta' the final seller u min irid jibni - the developer.

Dawn naħseb li kienu l-punti li ridt inqajjem.

Ovvjament dwar il-kwestjoni tal-joint office ma nafx kemm hemm ammont ta' proprjetajiet għax ġieli nisma' figura u ġieli nisma' oħra.

Nirringrazzjakom.

MICHAEL GONZI: Xtaqt nagħmel żewġ kummenti.

Inti għidt li ħafna mill-kawżi ta' separazzjoni huma l-problemi minħabba d-djar u l-flats.

Issa intom għamiltu xi studju fuqha din, jew huwa biss ħsieb li qed ikun hemm is-separazzjonijiet minħabba li l-prezzijiet huma għoljin u li għandhom ħafna loans?

Meta inti semmejt koppja li qegħdin jaqilgħu Lm10,000 u dawn qed iħallsu Lm2,000 loan u Lm2,000 taxxa u bolla, jiġifieri dawn jibqgħalom Lm6,000 qliegħ fil-but.

Issa ma taħsibx li kieku kellhom id-dar b'xejn, dawk l-Lm2,000 se jmorru l-bank u se jieħdu l-interessi fuqhom?

Jekk din il-koppja qed tagħmel dan l-investiment fuq il-proprjetà, m'huwiex investiment għal ħajjitha ukoll?

Jekk koppja għadha kemm iżżewġet, vera daħlu f'piż, imma trid tara wkoll jekk dawn iż-żgħażagħ li jaqilgħu Lm10,000, barra li daħlu f'dan il-piż, jekk daħlux f'piżijiet oħrajn.

Għax bħala tabib, il-problemi li nara mhux għax jidħlu fil-piż tad-dar biss, imma jidħlu f'ħafna piżijiet oħra bħal xiri ta' karozzi lussużi, televisions plasma screen.

Għalhekk qed nistaqsi jekk parti mill-problema tas-separazzjonijiet hijiex kawża tad-djar.

Għamiltu riċerka fuq din?

Staqsejtu lin-nies li ġew separati jekk il-kawża tagħhom kenitx id-dar?

Jew hija xi ħaġa oħra?

It-tieni ħaġa.

Jien ma nistax nifhem - veru jien m'iniex ekonomista - għaliex dawn il-prezzijiet jibqgħu jogħlew u xorta jkun hemm il-bejgħ, għax kieku skond il-prinċipji ekonomiċi, il-prezzijiet skond il-market economy, jonqsu.

U tibda taħseb.

Jekk dawn il-prezzijiet xorta qed jogħlew, allura waħda mill-kawżi hi li dawn id-djar qed jinbiegħu lin-nies minn barra minn Malta, imma statistikament m'hemmx prova ta' dan.

Il-punt tiegħi huwa, jekk dawn id-djar hux qed jogħlew minħabba s-suq u allura jekk jiena qed naċċetta li hemm is-suq fin-nofs, eventwalment jekk jimxu skond is-suq dawn ukoll għandhom jinżlu.

Dik waħda mill-proġetti li jiena mhix qed nolqot.

Semmejt ħafna soluzzjonijiet.

Idealment is-soluzzjonijiet huma tajbin u naħseb jekk bħala politiku naqbad dawn is-soluzzjonijiet li inti u kulħadd qed isemmi fil-gazzetti u noħodhom right through, probabbilment dawn il-problemi jissolvew.

Imma jekk jien politiku naħseb fuq ħafna iktar affarijiet.

Int għedt li filwaqt li huwa dmir tal-Bank Ċentrali ta' Malta li jindaħal fil-politika monetarja f'livell macro ekonomiku, irid bilfors iniżżel is-central intervention rate.

Issa meta tgħid "irid bilfors" jien ma nifhimx f'punti ekonomiċi, imma biex għidt hekk, ħadtu xi opinjoni ta' ekonomisti?

Naf li inti intiż f'dan is-suġġett, u għalhekk qed nipprova nniggżek.

Għax safejn naf jien il-Bank Ċentrali jtella' s-Central Intervention Rate għar-raġuni għax ikun hemm iktar..… Il-Bank Ċentrali jirraġuna li jkun aħjar jekk itella' s-central intervention rate biex insalva l-pajjiż kollu.

Issa fil-linja tiegħi, f'moħħi ma narax housing biss.

Jiena nixtieq nara ideat li għandek għal dawk in-nies li għandhom bżonn kura l-isptar, li għandhom bżonn benefiċċji oħrajn u għal dawk li huma unemployed.

Jiġifieri ma nistax naħseb fuq housing biss.

U nerġa' nagħmel il-punt tiegħi.

Jekk ikun hemm żagħżugħ u jieħu loan fuq proprjetà - li bħala nvestiment huwa aħjar mill-bank - ngħidlu prosit, imma personalment għandi dubji serji u qed ngħid hekk mhux għax għandi statistika, imma milli nara jiena bħala tabib.

Il-problemi tas-separazzjoni m'huwiex il-loan as such tad-djar imma huwa l-effett ta' planning ħażin taż-żgħażagħ.

Huwa hawnhekk imbagħad fejn tiġu intom u l-korsijiet ta' Kana u dawk kollha li jaħsbu għaż-żgħażagħ.

Jien naħseb li għandna bżonn nindirizzaw iż-żgħażagħ aħjar u ngħallmuhom aħjar fuq planning.

Il-gvern ma jidhirlix li jagħmel dan, ta' Kana biss jagħmluha, u naħseb aħjar nagħmlu naqra riflessjoni nterna u nsaqsu jekk nistgħux ngħinu u ngħallmu iktar lil dawn iż-żgħażagħ fuq economic u family planning.

Għax li tidħol f'loan ta' dar tajjeb, imma hawn min qed jidħol f'loan ta' dar, ta' karozza lussuża, plasma screen u banju li jesa' ma nafx kemm glalen ilma, għal cable television għandna tlieta u television f'kull kamra.

Imbagħad jiġu l-kontijiet tad-dawl u tal-loans.

Dawn narahom jien u l-problemi qegħdin l-iktar għal dawk li huma unemployed.

THE CHAIRMAN: L-Onor.

Buontempo, għax ma tantx fadal ħin.

MICHAEL GONZI: Ħaġa oħra.

Jien jidhirli li dan is-suġġett huwa interessanti ħafna u nixtieq li iktar 'il quddiem nerġgħu niddiskutuh.

Jiddispjaċini imma dan id-dokument issa rajtu u nixtieq narah iktar iddettaljat.

STEFAN BUONTEMPO: Sur President, l-ewwelnett nibda billi niskuża ruħi li wasalt tard imma kelli nkun preżenti f'kumitat ieħor.

Naqbel perfettament ma' l-Onor.

Iva forsi aktar 'il quddiem nerġgħu niltaqgħu magħkom.

Is-suġġett tal-housing jien ngħix bih, studjajtu u ili nvolut fih mill-1992.

Naħseb ġejt elett minħabba l-għajta fuq il-housing.

B'dispjaċir ngħid illi f'dan il-pajjiż qed tintilef ir-ruħ soċjali.

Jiena ngħix u naħdem ma' ħafna nies imsejħin il-'vulnerabbli', għal dawk li ma jaffordjawx jixtru - mhux żgħażagħ biss - u li bilfors iridu jirrikorru għall-għajnuna min-naħa ta' l-istat.

L-ikbar problema li għandna f'dan il-pajjiż mhix ta' housing imma ta' soluzzjoni biex inkunu kapaċi ngħixu fil-postijiet li hawn f'dan il-pajjiż.

Il-postijiet jinbnew biex jgħixu u jiġu abitati fihom in-nies u jkollhom familja.

Il-postijiet jinbnew bħala kenn.

Minn hemm irridu nibdew.

Issa dawn tħalltu flimkien.

Min irid jispekola u jien m'iniex kontra n-negozju tal-proprjetà imma kontra min jispekola.

U llum kważi kulħadd jista' jispekola.

Jekk jiena ħadt plot fil-passat, HOS, BDA, whatever, illum nista' nkun negozjant tal-proprjetà tiegħi stess.

M'iniex ngħid li m'għandekx tagħmilha, imma għaliex għandek traħħas il-prezz meta l-prezzijiet dejjem telgħin?

U għaliex qed jitilgħu dawn il-prezzijiet kollha?

Il-ġebla qed togħla?

Il-labour qed jogħla?

Ftit kważi qegħdin jogħlew għar-rata li qed insibu u naraw fuq il-gazzetti u mmissu b'idejna.

Dawn iż-żgħażagħ li qed insemmu, li d-dħul finanzjarju tagħhom ngħidu li hu Lm8,000.… Intom semmejtu figura u jien ma kontx ippreparat għal dan il-kumitat imma d-dar għandi ħafna l-figuri li dħaltu fihom.

Nirringrazzjakom talli qed tqajjmu awareness.

J'Alla ma tieqfux hawnhekk.

Għax fl-aħħar mill-aħħar f'dan il-pajjiż id-deċiżjonijiet jittieħdu mill-politiċi bit-tajjeb u l-ħażin kollha tagħhom.

U l-politiċi - l-ewwel wieħed jien - ngħidu ħafna paroli b'kull rispett lejn sħabi, nidhru sbieħ quddiem il-mezzi tax-xandir u mbagħad meta nieħdu azzjoni rridu nħarsu l-interessi tal-vot tagħna biex nibqgħu membri parlamentari.

Hekk hu dan il-pajjiż.

U dawk in-nies jibqgħu jistennew u jittamaw li ż-żiemel tagħhom se jirbaħ biex isolvilhom il-problema.

Ma ninsewx ukoll, li l-istess nies li qed jistennewna u imbagħad jieħdu l-post tagħhom - kif jiġri regolarment f'każijiet li jiġu jkellmuni - jinsewna kompletament.

Għax jkollhom saqaf fuq rashom, u ma jinteressahom xejn.

Iħallu f'idejn il-gvern tal-ġurnata.

Nixtieq inkompli, imma l-karattru tiegħi hu li nħobb nagħlaq eżatt fil-ħin.

Forsi xi darba nerġgħu niltaqgħu magħkom.

IS-SUR GODFREY LEONE GANADO: Nixtieq nirrispondi għal xi punti.

L-ewwelnett tajjeb li wieħed jgħid li iva, waħda mill-kawżi li qiegħda tkompli taċċellera l-proċess ta' separazzjoni huwa l-piż żejjed finanzjarju li hemm fuq dawn il-koppji.

THE CHAIRMAN: Din deduction tagħkom imma?

IS-SUR GODFREY LEONE GANADO: Kellem il-koppji li jisseparaw u ara l-problemi li jkollhom il-counsellors kollha ta' Kana u ssib li waħda mill-iżjed affarijiet li qed tikkawża ġlied hija l-problema ta' nuqqas ta' finanzi.

Huwa kontribut għas-separazzjonijiet ..

(Interuzzjonijiet).

MICHAEL GONZI: Li tikkawża clash, jew stress, jew depression naċċettaha, imma li tikkawża separazzjoni hi nnifisha.… M'iniex konvint.

Le, mhux qed ngħidlek li proprju l-loans qed jikkawżaw s-separazzjonijet.

Imma naqbel miegħek li loan hija investiment m'hemmx dubju.

Nagħmilha ċara li l-proprjetà qatt ma tista' tonqos.

U Allaħares tonqos il-proprjetà - u din semmejniha f'wieħed mill-punti tagħna - għax fejn filwaqt qegħdin ninkoraġġu bniedem biex jieħu investiment, jekk jorħos il-prezz tal-proprjetà se jkollna kaos fil-pajjiż.

Għaliex immedjatament min għandu loan il-bank ta' Lm50,000 u f'daqqa' waħda jsib li l-garanzija tiegħu fuq dik il-loan issa sar Lm30,000, il-bank se jdur fuqu u jgħidlu biex isiblu s-sigurtà.

Dan ikun żagħżugħ, ikollu l-ispejjeż tiegħu u ma jagħtihx sigurtà, il-Bank ikeċċih 'il barra u jaqbadlu l-proprjetà.

Dawn affarijiet li ġraw f'pajjiżi oħra.

Però ħa nżid xi punti żgħar.

Il-bank tal-Knisja, l-APS Bank.

L-ewwel ħaġa wieħed jgħid il-Knisja m'għandhiex bank?

Naħseb li kieku wieħed kellu jara l-profitti li jagħmel il-bank tal-Knisja vis-a-vis l-profitti li jagħmlu l-banek l-oħra tirrealizza li l-bank tal-Knisja huwa bank assolutament żgħir, b'profitt żgħir, però nkompli hawnhekk.

Jekk wieħed jipprova jieħu loan biex jixtri proprjetà u jmur il-banek kollha jsib li l-iżjed wieħed li jagħtik rati vantaġġjużi għaliex idaħħal rati soċjali huwa proprju l-bank tal-Knisja, l-APS Bank, u hawnhekk immur oltre wkoll.

Meta sentejn ilu ...

MICHAEL GONZI: Għalfejn ma jmorrux kollha għandu mela?

IS-SUR JOE GAFà: Il-bieraħ sirna nafu li l-bank tal-Knisja, l-APS.… L-ewwel ħaġa fil-programm kien hemm rappreżentant ta' l-APS u kkwota li meta l-Bank Ċentrali għolla l-interessi, l-APS m'għollihomx.

Il-Bank Ċentrali għamel pressure fuq l-APS Bank – li tkun ġejja mill-banek l-oħrajn - biex jgħollihom ukoll.

L-APS bank qed joffri pakkett..

(Interruzzjoni)

MICHAEL GONZI: Jekk jien qiegħed level playing field ....

Hemm ħaġ'oħra.

Il-bieraħ sirna nafu - u dan jidħol fih ukoll Il-BOV fejn għandu l-maġġoranza l-bank tal-gvern – li meta kien hemm flow of funds, fejn iħallsu l-loans lill-BOV biex imorru mbagħad jieħdu l-loan mill-APS għax qed jagħtihom rati aħjar, il-BOV beda jiċċarġjahom u għamel kundizzjoni ta' 3% exit charge.

Intervenew l-MFSA u ġiegħluhom jirtirawha, imma għad fadal koppji marbutin biha.

Duru t-toroq u taraw il-posters ta' l-HSBC: Home loan within 48 hours.

Jekk trid karozza, jew issiefer jagħtik loan, aqbad u ċempel, u ibiegħhomlok.

L-MFSA għandu jwaqqaf dan it-tip ta' pressure fuq iż-żgħażagħ, bombardament sħiħ.

MICHAEL GONZI: Hemm fejn irridu ngħallmu ż-żgħażagħ tagħna.

Punt żgħir fuq l-ekonomija li semmejt.

It-teorija demand and supply, imma meta għandek a need, dik ma taħdimx whatever the price, jekk għandek bżonnu trid tieħdu.

L-ilma għandek alternattiva għalih?

Jagħmluh kemm jagħmluh, jiġi jiswa kemm jiġi jiswa trid tixtrih u trid tieħdu bħall-elettriku.

Din is-sistema ma taħdimx hekk.

MICHAEL GONZI: Imma l-biċċa xogħol hija li dawk il-flats u l-proprjetajiet on the market .......

IS-SUR JOE GAFà: Bilfors trid tixtrihom għax id-dar tridha bilfors.

MICHAEL GONZI: ..… imma jinbiegħu.

IS-SUR JOE GAFà: Iva, għax għandek bżonnha biex tgħix.

Tissallab u tagħmel kollox.

Meta tiltaqa' ma' xi ħadd - u hawn fejn jidħlu l-problemi - li tilef x-xogħol, xi ħadd li kuljum jaħdem l-overtime f'daqqa' waħda jinqatagħlu l-overtime, jew mard, paniku.

Dawn huma s-sitwazzjonijiet.

Persuna li qed ngħidu li jitlef job, ikollu loan mal-bank tal-Knisja, voldieri dawn hemm xi ħaġa li jikkaverja?

Hemm xi tip ta' insurance jew xi arranġamenti?

IS-SUR GODFREY LEONE GANADO: Id-dividends li jagħmel l-APS Bank - li m'humiex fil-kwantità - imorru għand il-Knisja bħala shareholder, huwa shareholder u kieku dawk id-dividends ma jmorrux għand il-Kurja, u l-Kurja tużahom għad-djar ta' l-anzjani u għad-djar tat-tfal, il-Knisja jkollha tagħlaq ħafna djar ta' l-anzjani biex ma ngħidlekx kollha u djar tat-tfal ukoll għaliex qed jibbilanċjaw l-aspett soċjali proprju dawk il-ftit dividends li jieħdu mill-APS Bank.

Noqogħdu attenti li ma niddemonizzawx iż-żgħażagħ, ma nistgħux nagħmlu ċerti statements għax iż-żgħażagħ irridu nagħllmuhom, għax iż-żgħażagħ hekk.

L-edukazzjoni hija importanti però m'humiex it-tfal kollha.

Jiena għandi tfal ukoll.

Mhux it-tfal kollha jonfqu bl-addoċċ u m'għandhomx sens ekonomiku.

Jiena t-tifla tiegħi għadha sal-lum, illum miżżewġa, jekk noffrilha li nixtrilha tazza tgħidli le dik it-tazza rrid inbati għaliha jiena.

Jiġifieri irridu noqogħdu attenti li ma nagħmlux general statements fuq iż-żgħażagħ.

Għandna żgħażagħ li għandhom responsabbiltà, they do not want to live beyond their means.

U xi kultant donnu l-miżura taż-żgħażagħ huma ż-żgħażagħ li naraw ġo Paceville.

Iż-żgħażagħ tal-pajjiż m'humiex iż-żgħażagħ ta' Paceville.

THE CHAIRMAN: Ħa nagħlaq hawnhekk.

Aħna niltaqgħu nhar it-Tnejn biex niddiskutu l-ħatra għall-Kummissarju tat-Tfal.

Fid-9.00 p.m. il-Kumitat aġġorna għal nhar it-Tnejn, 26 ta' Frar, 2007.


L-GĦAXAR PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 81

It-Tnejn, 26 ta' Frar, 2007

L-Onor.

Clyde Puli, President tal-Kumitat dwar l-Affarijiet Soċjali javża li l-Kumitat se jiltaqa' nhar it-Tnejn, 26 ta' Frar, 2007 fis-7.00 p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni dwar l-Ekonomija ta' l-Għarfien (Knowledge Economy): Ir-Riċerka, l-Iżvilupp u l-Innovazzjoni – Preżentazzjoni minn Dr Jennifer Cassingena Harper u Mr Eric Flask mill-Malta Council for Science and Technology.

Affarijiet oħra.


(Rapport Uffiċjali u Rivedut)

L-GĦAXAR PARLAMENT

Laqgħa Nru. 81

It-Tnejn, 26 ta' Frar, 2007

Stampat fl-Uffiċċju ta' l-Iskrivan

Prezz Lm1

L-GĦAXAR PARLAMENT

Laqgħa Nru. 81

It-Tnejn, 26 ta' Frar, 2007

Il-Kumitat iltaqa' fil-Palazz, il-Belt Valletta, fis-7:16 p.m.

Il-Minuti tal-Laqgħa Nru. 80 li saret fil-21 ta' Frar 2007 ġew konfermati.

Diskussjoni dwar l-Ekonomija ta' l-Għarfien (Knowledge Economy): Ir-Riċerka, l-Iżvilupp u l-Innovazzjoni

Il-Kumitat irriżuma mid-19 ta' Frar, 2007 id-diskussjoni fuq dan is-suġġett.

THE CHAIRMAN (Onor. Clyde Puli): Illum se nkomplu bid-diskussjoni dwar l-Ekonomija ta' l-Għarfien (Knowledge Economy): Ir-Riċerka, l-Iżvilupp u l-Innovazzjoni, u għandna preżentazzjoni minn Dr. Jennifer Casingena Harper u mis-Sur Eric Flask, mill-Malta Council for Science and Technology.

Nitlobkom tagħmlu preżentazzjoni qasira, imbagħad wara tagħtuna ċans li nagħmlu xi domandi.

IS-SUR ERIC FLASK: Nirringrazzjak.

F'din il-preżentazzjoni qasira se nitkellem dwar ir-riċerka u l-innovazzjoni, il-framework fuq riċerka u innovazzjoni, is-sitwazzjoni ta' Malta u x'qed tagħmel l-MCST u ovvjament x'qed tagħmel Malta fuq riċerka u innovazzjoni.

Bażikament nibda' billi ngħid li l-innovazzjoni m'hijiex xi ħaġa ta' barra minn hawn u m'hijiex xi ħaġa li ma tistax tintlaħaq.

Hija limitata biss mill-immaġinazzjoni tagħna.

Jiġifieri jekk ittejjeb prodott jew issib xi ħaġa biex tagħmlu aħjar, dik hija innovazzjoni.

Ovvjament ir-riċerka tmur id f'id ma' innovazzjoni.

Jiġifieri tibda r-riċerka - kif fil-fatt għandna muri f'din l-islide - kif tagħmel riċerka, issib dik ix-xi ħaġa li tista' tagħmillek il-prodott jew is-servizz iktar innovattiv.

Fil-fatt, fuq hiex se nitkellmu?

Se nitkellmu fuq inizjattivi lokali, li bażikament, bħala policy u strateġija, hemm il-Pjan Strateġiku għar-Riċerka u Innovazzjoni għas-sena 2007 sa l-2010 li ħareġ l-MCST is-sena l-oħra.

Dan qed jiġi implimentat mill-programm ta' riċerka u innovazzjoni lokali, kif ukoll mill-fondi bħalma huma l-ESF u l-ERDF.

Fuq pjan internazzjonali imbagħad bħala policy u strateġija hemm ovvjament l-aġenda ta' Lisbona u l-European Research Area, li qed jiġu implimentati minn diversi programmi ta' l-Unjoni Ewropea, bħalma huma l-Framework Programme 7 (FP7) li l-MCST timmaniġġja, is-CIP kif ukoll l-iStructural Funds.

Dan kollu joħloq jew jgħin li tinħoloq l-ekonomija ta' l-għarfien.

Se ngħaddi issa għal Dr. Jennifer Casingena Harper, biex tispjega s-sitwazzjoni kurrenti kif ukoll tidħol iktar fid-dettal tal-pjan strateġiku għar-riċerka u l-innovazzjoni.

DR JENNIFER CASINGENA HARPER: Fil-fatt is-sena l-oħra fin-National Strategy for Research and Innovation, fil-parti tal-benchmarking, konna għamilna statistika li l-EU toħroġ regolari fuq innovation performance.

Fuq kull pajjiż ikun hemm dawk li jgħidulhom country pages u jkun hemm report sħiħ.

Kif qed taraw f'din l-islide fuq din in-naħa tat-table hemm id-drivers.

Hemm different sets of benchmarks li jintużaw.

Fil-country page ta' Malta hemm naqra ta' paradox.

Fil-fatt this is always being discussed għax l-inputs tagħna huma fqar ħafna.

Le, iħalluhom, għax anke l-Estonja għanda l-istess sitwazzjoni.

Also if you go through all the pages tinduna li ċerti pajjiżi għandhom l-istess sitwazzjoni.

Bażikament qed jikkummentaw li sar improvement, però mhux biżżejjed, allura aħna, under the European Innovation Survey fil-fatt konna qed nidhru mal-catching up but we're actually lagging behind now.

Imma ma tistax tagħmel changes malajr fihom dawn l-affarijiet.

Bil-mod il-mod qed nippruvaw, imma it takes time.

Però imbagħad fuq l-inputs - li kont qed ngħidilkom qabel - hemm problemi fuq Science and Engineering Graduates u lifelong learning.

L-overall level tal-business R and D huwa baxx.

Però hemm a very positive trend, għax fil-fatt minn 0.07 tela' 2.45.

Kien hemm l-aspett ta' statistika u benchmarking, fejn anke ġbarna ċerta data kif konna sejrin fil-framework programme bħal fejn konna attivi u fejn kien hemm strengths.

Imma hemm spjegazzjoni sħiħa fuqha din.

Imbagħad anke saru consultations oħrajn at a higher level.

This followed a review tas-settur li kien sar miċ-chairman tagħna - għalkemm at that time ma kienx għadu ċ-chairman tagħna - u ħafna mill-affarijiet li ssuġġerixxa kienu bbażati fuq reviews oħrajn, li saru – fejn anke kien hemm review minn barra - which were based on a lot of consultation, and most of these changes were actually taken on board.

Ibbażat fuq il-consultation li saret, ġew identifikati four areas.

IS-SUR ERIC FLASK: Fi ftit kliem, se nispjega ftit l-inizjattivi lokali li saru fuq ir-riċerka u l-innovazzjoni.

Fil-fatt, fl-2004 kien beda programm ta' riċerka u innovazzjoni u mbagħad sar ieħor fl-2006.

Fl-2004 il-gvern kien alloka Lm300,000 fuq riċerka u innovazzjoni.

Ħaġa interessanti hi li r-rikjesti u l-proposti li saru għal dawn il-proġetti, kienu jlaħħqu t-Lm3 miljuni.

Jiġifieri it-Lm3 miljuni hija figura maġika naħseb għax fil-fatt, anke fl-2006, il-budget kien l-istess imma l-proposta għalih jew id-domanda kienet għal Lm3 miljuni.

Fil-fatt, fl-2004 ġew sottomessi 85 proposti għall-proġett u ġew iffinanzjati 15.

Fil-fatt bħalissa hemm min qiegħed fil-fażi li jikkonkludi u hemm min għadu għaddej.

Is-sena l-oħra - fl-2006 - il-programm kellu xi kambjamenti.

Fejn fl-2004 kien hemm Lm300,000 - imma ma kienx hemm stipulat il-minimu kemm nistgħu nagħtu flus - din id-darba, biex nagħmlu iktar impatt, se nagħmlu livell minimu ta' Lm20,000 u massimu ta' Lm100,000 għal kull proġett.

Dan sar, għaliex rajna li fl-2004, kien hemm ħafna proġetti fejn ma tantx kienu ta' valur miżjud kemm għall-ekonomija ta' Malta kif ukoll għall-għan prinċipali tal-programm.

Fil-fatt, kambjament li kien hemm fil-programm ta' l-2006 kien li ffoka fuq erba' areas identifikati fil-pjan strateġiku, li huma l-ICT, Health and Biotech, Energy and Environment u Value Added Manufacturing.

Dawk huma - kif semmiet il-kollega tiegħi - erba' areas fejn qed niffukaw ir-riċerka u l-innovazzjoni f'Malta.

Fil-programm ta' l-2006, kif għedt qabel, reġa' hemm il-figura maġika ta' Lm3 miljuni, ġew proposti 58 proġett u d-domanda kienet tlaħħaq mat-Lm3 miljuni.

Bħalissa għaddej il-proċess ta' l-evalwazzjoni ta' short listing.

Kambjament ieħor kien li fejn qabel kien hemm stadju wieħed, din id-darba hemm żewġ stadji fejn il-proġetti jiġu short listed.

Imbagħad minn din ix-short list se jgħaddi proċess li għandu jitlesta kemm jista' jkun malajr.

Fil-fatt huwa propost li fit-22 ta' Marzu, se ssir award, fejn se jintagħżlu uħud minn dawn it-tnax-il proġett biex imbagħad jiġu funded.

F'din l-islide qed naraw table kif bażikament ġiet imqassma l-istatistika.

Kif tistgħu taraw, l-iktar li tapplika għal dawn il-proġetti hija l-Academia bħall-Università u l-MCAST.

Sfortunatament, l-industriji żgħar u medji għadhom qegħdin jersqu lejn ir-riċerka u l-innovazzjoni, jew biex japplikaw għall-proġetti.

Waħda mid-diffikultajiet li rajna kienet li jekk ażjenda jkollha impjegat jew tnejn, din ma taffordjax ħin partikolari biex taħdem fuq proġett jew proposal meta imbagħad eventwalment dan jista' ma jintagħżilx.

Jiġifieri hemm dik il-kwestjoni.

F'din it-table hawn l-breakdown bħala settur u l-proġetti li ġew submitted.

Dik kienet ħarsa lejn ftit mill-affarijiet lokali li jsiru.

Għax imbagħad hemm proġetti oħra bħall-ESF u l-ERDF, li l-MCST tieħu ħsieb ukoll.

Imbagħad, fost l-oħrajn min-naħa internazzjonali, hemm is-7th framework Programme, li tieħu ħsieb l-MCST.

Bażikament l-istruttura ta' l-FP7, hija magħmula minn area li hija Cooperation, li tiffoka fuq Collaborative Research, Ideas fuq Frontier Research, People hija speċifikament kif tibni dak li qed nitkellmu fuqu llum, in-Knowledge Economy, kif ukoll Capacities li iktar tiffoka fuq Research Capacity.

Imbagħad hemm il-EURATOM u l-Joint Research Centre (JRC), li bħala pajjiż, Malta ma tidħolx fihom għax huma iktar fuq il-ġeneru ta' enerġija atomika eċċ.

F'din l-islide hemm il-programmi miftuħa fl-istruttura ta' l-FP7.

Kif qed taraw, fejn tidħol per eżempju People hemm dak il-proġett li naħseb hu kemmxejn famuż, u ħafna min-nies jafu bih, li huwa l-Marie Curie.

F'Cooperation, li kif qed taraw jieħu l-ikbar budget, insibu 10 temi differenti.

Jekk trid tagħmel riċerka fuq ICT, ovvjament trid issib partners li huma mill-Unjoni Ewropea u tista' tpoġġi l-proġett tiegħek flimkien ma' dawn ir-riċerkaturi, u tara jekk tkunx tista' tieħu fondi mill-Ewropa.

F'kull riċerka u programm - dan huwa fattur importanti ħafna - meta titkellem fuq fondi, ma tridx tara l-Unjoni Ewropea bħala bir ta' fondi u li kulħadd jista' jieħu minnhom.

Meta nħarsu lejn l-Unjoni Ewropea u l-fondi tagħha .… Il-kelma bl-Ingliż hija co-funding.

Jiġifieri l-Ewropa qed tinvesti fik għar-riċerka biex ovvjament inti tgħinha jew tgħin lill-ekonomija Ewropea bħala Malta pajjiż Ewropew, biex tidħol fir-riċerka u l-innovazzjoni.

Jiġifieri m'hijiex xi ħaġa li se nidħol f'proġett biex nieħu l-flus.

Tagħmel parti minnha.

Imma nieħu l-flus biex tgħinni għar-riċerka u l-innovazzjoni.

Però l-iktar ħaġa importanti hi li tidħol għar-riċerka, toħroġ parti mill-flus u l-Unjoni Ewropea tgħinek biex tilħaq l-għan tiegħek b'dik ir-riċerka.

Fl-aħħar mill-aħħar tkun qed tagħmel lilek innifsek iktar kompetittiv, eventwalment tkun qed tagħmel lil Malta iktar kompetittiva u fuq kollox tkun qed tagħmel l-Ewropa iktar kompetittiva.

Bażikament dawn is-slides huma dak li għadni kemm spjegajt.

Fil-pack li għandkom quddiemkom, apparti l-executive summary tar-riċerka u l-innovazzjoni, tal-pjan, hemm ukoll informazzjoni fuq kull tema partikolari.

Fil-website tagħna, , hemm ukoll informazzjoni iktar dettaljata fuq din l-informazzjoni li għadni kemm semmejtilkom.

Issa se nħalli f'idejn il-kollega tiegħi, Dr. Casingena Harper biex tikkonkludi din is-seduta.

Anke għall-fatt, kif indunajtu, fuq l-R & I programme tagħna, qed niffukaw inqas fuq basic.

Actually security kien diġà hemm....

IS-SUR ERIC FLASK: Security kien kważi fl-oħrajn kollha, imma għamluh bħala....

DR JENNIFER CASINGENA HARPER: Issa għamlu tema għalih, u għamlu wkoll Space.

Dawn ġew miżjuda as two new thematic areas.

Fil-fatt f'Malta hemm interess fl-area ta' security.

Li qed jaraw hu li għandhom a high potential.

Jiġifieri to a certain extent, ma jidħlux considerations ta' new member states li forsi m'għandhomx dak il-livell.

Fil-fatt this week, on Wednesday morning, at MCST, se nagħmlu a briefing session u se jkun hemm żewġ barranin ġejjin.

Hemm xi ħadd dedikat fuq din il-parti tal-programm, u ieħor fuq international cooperation.

Fil-presentation tagħna llum ma tkellimniex fid-dettal fuq affarijiet oħra li hemm għaddejjin within MCST.

Aħna qed nagħmlu wkoll xogħol fuq foresight and horizon scanning.

Obviously l-impatt qed jinħass beyond.

Basically, dawn jgħinu dipartimenti differenti meta jiġu biex ifasslu policies.

Fil-fatt ħallejt dan is-suġġett għall-aħħar.

Fil-fatt, kont attendejt meeting interessanti f'Londra li kien fuq citizenship.

L-ewwel ħaġa li qalet kien li speċi iva, dan il-proġett għamluh għax kienu concerned ħafna li waqa' l-interess in elections.

THE CHAIRMAN: Grazzi tal-preżentazzjoni tagħkom.

Ovvjament f'dan il-pajjiż, l-interpretazzjonijiet tagħna hi xi kultant ftit differenti minn affarijiet.… Meta nitkellmu fuq Social Affairs, anke l-futur narawh mill-perspettiva ta' dan il-Kumitat.

Anke minħabba li aħna rridu nkunu kreattivi, innovattivi, minħabba n-numri.

Kif dejjem ngħid, dan huwa Parlament ta' 65 membru, 19 fl-eżekuttiv, wieħed huwa Speaker, u l-kumplament huma part-timers.

Jiġifieri jekk nagħmlu kumitat ieħor, ikollna ftit tal-problemi kif u fi x'ħin se jirnexxielna niltaqgħu.

L-Onor.

CARMELO ABELA: Grazzi Mr Chairman.

L-ewwelnett nixtieq nirringrazzja, kemm lil Dr. Casingena Harper kif ukoll lis-Sur Flask tal-preżentazzjoni interessanti ħafna li tawna.

Jiena nixtieq nistaqsi ftit mistoqsijiet.

L-ewwel waħda hi iktar fuq natura ġenerali.

X'tibdil seħħ fl-MCST minn kif kien qabel u issa li spiċċa taħt l-OPM, taħt il-kappa tal-Prim Ministru?

U kif l-MCST qed taħdem f'din il-linja f'dan iż-żmien, u anke għall-quddiem.

Naħseb li kien hemm bżonn li l-MCST tingħata impetus ġdid f'dan is-sens.

Jidhirli li l-MCST twaqqfet b'remit fl-1992 jew fl-1989, jekk m'iniex sejjer żball, imma mbagħad, over the years, qisha baqgħet bl-istess remit meta kien hemm ħtiġijiet differenti.

Naħseb anke x-xogħol li kienet qed twettaq l-MCST ukoll kien jidher li mhux qed timxi mar-remit eżatt tagħna, għax kellna nidħlu f'affarijiet oħrajn, speċjalment fuq programmi ta' l-EU eċċ.

Fin-National Strategic Plan li għaddejtulna qabel il-laqgħa hemm madwar 66 proposta li ċertament l-MCST ma tistax twettaqhom waħedha, anzi trid il-partners bilfors li jidħlu u jwettqu dan il-pjan magħha fl-istess ħin.

Jiġifieri bħalissa l-MCST, kif qegħda taħdem bl-istaff li għandha biex jaraw li l-Ministeri, d-Dipartimenti u l-aġenziji oħra tal-gvern qed jimxu ma' dawn l-affarijiet?

Hemm per eżempju xi ko-ordinatur fil-Ministeri jew fid-Dipartimenti, whatever, li qegħdin in liason ma' l-MCST biex fl-aħħar mill-aħħar, dawn l-affarijiet li individwajtu li hemm bżonn isiru, jitwettqu?

Għax inutli jkollna pjan mill-2007 sa l-2010, jekk imbagħad niġu fl-2010 u ngħidu li waqajna lura fl-attwazzjoni tiegħu.

Punt li jispikka ħafna f'dawn is-66 pjan - għalkemm m'għamiltx statistika – hu li hemm ħafna proposti li għandhom x'jaqsmu mas-settur edukattiv.

Intom fil-preżentazzjoni tagħkom semmejtu, li f'ċerti aspetti waqajna lura.

Anke meta nqabblu lilna nfusna fejn jidħlu gradwati, per eżempju fil-qasam tax-xjenza u t-teknoloġija, jidher ċar li hemm bżonn bidla fil-mod ta' kif qed naħdmu llum fil-qasam edukattiv.

U dan anke intom f'ħin minnhom issuġġerejtuh, meta għedtu li fis-sena 2007/2008 il-Ministeru ta' l-Edukazzjoni għandu jara x'hemm bżonn isir biex din it-trend ma tibqax, anzi nibdew inħajjru miċ-ċokon.

Jiena dejjem ngħid li fil-primarja hemm bżonn li jibdew dawn is-suġġetti.

Allura, s'issa, per eżempju kellkom xi feedback min-naħa ta' l-edukazzjoni dwar punti li ssemmew, b'mod partikolari anke fejn tidħol l-Università, fuq dan il-qasam?

Ħaġ'oħra li ssemmiet bħala weakness - fil-fatt semmejtha inti, Dr. Casingena Harper - hija fejn jidħlu Patents and Community Designs.

Community Designs forsi tajjeb tispjegaha ftit, għax jiena ma nifhimx f'dan il-qasam, però nimmaġina li dawn it-tnejn flimkien, ikollhom value added anke għall-pajjiż.

Naħseb jekk ir-riċerka - u hawnhekk norbot mat-tibdil li hemm bżonn isir fl-Università - kif ukoll li nkabbru l-human power f'dan il-qasam, kif ukoll il-mod ġdid ta' kif tibda taħdem l-Università, li tkun tiffoka aktar fuq il-ħolqien ta' patents - forsi jekk mhux direttament hi, imma permezz ta' l-akkademji tagħha li jistgħu jissieħbu anke mas-settur privat fl-aħħar mill-aħħar – dawn kollha jkollhom value added għall-pajjiż.

Għalhekk huwa importanti li minn weakness, din tkun strength għalina speċjalment bħala pajjiż.

Aħna nafu li bħala pajjiż 95% ta' l-industrija tagħna hija SME fl-aħħar mill-aħħar.

Dawn qed isibu diffikultà, mhux biss mill-aspett finanzjarju għax forsi b'mod jew ieħor, għada pitgħada l-għajnuna finanzjarja tista' tiżdied u jkun hemm il-potenzjal li jiżdiedu l-fondi, anke bis-saħħa ta' inizjattivi li ssemmew f'dan l-istrategic plan, fejn f'uħud minnhom hemm ippjanat li tiżdied in-nefqa għalihom, anke bis-saħħa ta' fondi ta' l-EU.

Però problema oħra ta' dawn l-SMEs hija l-human element.

Ħafna minnhom għandhom numru ta' ħaddiema limitati, li kif għedt inti stess fil-preżentazzjoni tiegħek, ikun diffiċli li jħallu persuna tiffoka fuq proġett u ma tagħmilx ix-xogħol tal-ġurnata.

Kif qed tiġi tackled din il-problema?

Fejn jidħol l-RTDI programme, semmejt dak ta' l-2004 u ta' l-2006.

Jidher li għall-2006 kien hemm Lm100,000 inqas, jiġifieri minn Lm300,000 morna għal Lm200,000.

Jien naħseb li anke f'ħin minnhom - niftakar għax f'sena partikolari għamilt salt mistoqsijiet parlamentari fuq hekk - lanqas it-Lm300,000 ma kienu se jingħataw imma imbagħad ġew carried forward u ngħataw għas-sena ta' wara.

Nassumi li l-prijoritajiet kif ingħataw kienu abbażi ta' dawk il-four areas li kienu bħala focus.

Dik importanti ħafna naħseb.

Anke l-fatt when we are issuing certain strategic documents, il-fatt li qed tagħmilhom from a certain base, tgħin ħafna dik.

Għad hemm ċertu xogħol ieħor li jrid isir bħala coordination across government.

Per eżempju fl-area ta' R & I hemm l-Università u l-Malta Enterprise, u anke l-MCMP that have quite a critical role.

Issa speċjalment mal-Malta Enterprise rridu noqogħdu attenti minħabba fl-iskemi li qed noħorġu aħna.

Dawn għadhom qegħdin jitfasslu.

One of the issues is, li kien hemm batch li diġà kienu fasslu l-Malta Enterprise, u anke other organisations bħall-Università.

Imbagħad meta aħna morna u għedna lill-PPCD li għandna this list of schemes based on the national R & I plan, il-PPCD qalulna li issa kienu se jimxu ma' dak li ġie approvat mill-Gvern.

Imma xorta għad hemm ċertu xogħol li jrid isir, speċjalment mal-Malta Enterprise.

Bħalissa għaddej proġett li huwa funded taħt l-istructural funds - under Interreg - fejn qegħdin nużaw parti mill-funding for a pilot action to promote regional development, but we have re-oriented those funds.

Il-Malta Enterprise u aħna, are working together and assess the measures li diġà għandhom in place u x'kien effettiv minnhom.

So far l-inqas xogħol li sar huwa ma' l-MCMP, and I think we need to do a lot more work with them, speċjalment il-Ministeru għall-Kompetittività.

Huma suppost qed imexxu l-Competitiveness and Innovation Programme, imma nqalgħu l-affarijiet kollha li kellhom x'jaqsmu ma' Innovation under FP6, u marru into the new programme, is-CIP.

Il-contact points tas-CIP m'aħniex aħna, huma l-MCMP.

CARMELO ABELA: Jekk m'iniex sejjer żball il-Ministeru għall-Kompetittività huwa wkoll dak responsabbli min-naħa tal-Kabinett jew sub-committee tal-Kabinett, li jekk kien hemm xi intervisti, huwa ċ-chair tiegħu....

DR JENNIFER CASINGENA HARPER: Eżatt.

Anke għall-fatt per eżempju, jekk taraw l-NRP, in-National Reform Programme linked mal-Lisbon Strategy, xi kultant hemmhekk konna qed niffukaw iktar fuq riċerka u l-innovation part kienet weak ħafna.

Mhux għax ma kenux qed isiru affarijiet.

Fil-fatt dak li qed nippruvaw nagħmlu fuq il-linkage bejn l-istrateġija tagħna u l-MARIS, to preampt MARIS a little bit.

Fil-fatt, ħafna mill-progress fuq il-measures, veru għamel 66 recommendations u waqt l-aħħar Management Meeting li kellna staqsejnih what he's prioritising.

Jiġifieri qed jagħmel numru ta' meetings ukoll.

Riċenti kellu meeting ma' l-Education dwar kif ħadmu l-iskema ta' scholarships - għax se nibdew skema ta' fellowships - biex isir dovetailing ma' l-iskema tagħhom.

We tried to do quite a comprehensive scan fuq x'għamlu pajjiżi oħra fis-sitwazzjoni tagħna, by looking at their EU policy.

Anke ma' l-Università hemm links tajba ħafna wkoll.

Fuq patents hemm ċerti issues.

IS-SUR ERIC FLASK: Jekk inti tirreġistra patent f'Malta, u l-istess ħaġa tkun reġistrata l-Amerika, sa fejn naf jien, it's confined to, jekk m'iniex sejjer żball, hija confined għal.… Jiġifieri jekk tirreġistra xi ħaġa f'qasam dinji, naħseb li trid tirreġistraha in different places.

DR JENNIFER CASINGENA HARPER: U bħalissa hemm issue fejn l-EU qed tipprova toħroġ with a common community patent as well.

Bħalissa taħt l-ESF għandna proġett għaddej – although now it's coming to an end, but we're hoping to follow it up - fejn qed nagħtu għajnuna lil SMEs.

Dan meta kien ġie Malta ppruvajt - because he came on another visit - għax xtaq ħafna jiltaqa' anke ma' xi nies mill-Parlament, fuq x'qed jagħmlu huma.

Fil-fatt xi nies mill-Uffiċju tal-Prim Ministru, kienu ġew miegħi fuq Foresight Horizon Scanning, and it' amazing how much follow-up......

THE CHAIRMAN: Irrid ngħid li delegazzjoni mill-parlament diġa' ltaqgħet ma' dan il-kumitat ta' Finland meta l-iStanding Committee on Foreign and European Affairs konna morna fuq żjara bilaterali proprjament fil-Baltiċi.

Imma ovvjament, mhux kulħadd....

Bħala deputy speaker, ma jien membru fl-ebda kumitat ieħor.

IS-SUR ERIC FLASK: Se nieħu ftit punti - ħames minuti kollox - biex inżid ma' dak li qalet Dr. Casingena Harper.

L-Onor Abela staqsa x'kambjamenti kien hemm.

Naħseb wieħed mill-kambjamenti li kien fundamentali u naħseb għamel bidla sostanzjali u importanti għall-MCST – għalkemm jien kull ma ilni xi sena u nofs hemmhekk – li fejn qabel il-membri ta' l-advisory council kienu iktar akkademiċi - għax kien hemm ħafna nies mill-Università - llum, fil-fatt hemm rappreżentanti, kemm mill-Università, mill-industrija, mis-settur ta' l-SMEs, kif ukoll nies, li fil-kapaċità personali tagħhom bħala riċerkaturi, jistgħu jgħinu.

L-għan speċifiku ta' dan l-advisory council hija l-konsultazzjoni.

Fil-fatt jekk m'iniex sejjer żball, il-pjan strateġiku għadda minn xi tlett iterations.

Ktibnih, għaddejnih lilhom, kien hemm il-feedback u wara għadda fl-inter-governmental committee fejn ġie diskuss.

Jiġifieri dan kien pass importanti fil-proċess ta' konsultazzjoni.

Staqsejt ukoll kif iseħħ il-pjan.

Mis-sena 2007 sa l-2010, hemm erba' snin, jiġifieri impossibbli tipprova tagħmel dawk is-66 rakkomandazzjonijiet fl-ewwel sena.

Fil-fatt, ipprijoritizzajna u ħadna ftit minnhom.

Rakkomandazzjoni fundamentali - li fil-fatt tidħol fit-tielet mistoqsija - hija l-popularisation campaign.

Sfortunatament, fil-kultura tagħna, minn meta nkunu żgħar, il-kultura ta' riċerka u innovazzjoni jew science and technology ma tantx teżisti, jew inkella forsi dak li tipproduċi l-Università m'huwiex iffokat fuq dak li għandu bżonn il-pajjiż.

Mhux se nidħol iktar fid-dettal għax m'hijiex l-area tiegħi, però hemm prijoritajiet li ġew individwati f'dawn ir-rakkomandazzjonijiet.

Biex ngħid hekk se jkun hemm ukoll Programme Management, u hemm allokat Programme Manager biex jieħu ħsiebu.

Jiġifieri kollox se jiġi koordinat fi ħdan l-MCST.

Ovvjament, kif semmejt int, hemm limitazzjonijiet, anke ta' staff, però mhix xi ħaġa li mhux qed naħdmu fuqha.

Fuq it-tielet mistoqsija tiegħek dwar is-settur edukattiv.

Kif semmejt hemm il-Popularisation Campaign u għandna link tajba ħafna ma' l-Università u mal-Higher Education Commission.

Qed naħdmu id f'id, anke biex nagħmlu scholarships u proġetti eċċ. Fil-fatt illum kellna laqgħa ma' l-NSTF biex naraw kif nistgħu ngħinu aktar fuq Science and Technology u Research and Innovation f'Malta, f'kuntest edukattiv.

Fuq Patents u designs, naħseb tkellmet Dr. Casingena Harper, għax mhix l-area tiegħi.

Irrid niċċekkja naqra fuqha u nġib iktar dettalji.

IS-SUR ERIC FLASK: Fuq id-diffikultajiet ta' l-SMEs, iva, fil-fatt Dr. Casingena Harper semmiet l-ESF funds.

Fil-fatt, bgħatna nies fuq training u anke kien hemm link tajba ħafna mas-Segretarjat ta' l-Intrapriżi ż-żgħar, fejn il-For-link fil-fatt kien sar id f'id magħhom.

M'ilux ukoll kellna preżentazzjoni lill-kumpanniji żgħar li hemm fil-Mosta Technopark.

L-aħħar mistoqsija, ma nafx jekk kinetx assunzjoni jew kumment.

Jekk tista' terġa' tirrepetiha, jekk jogħġbok.

CARMELO ABELA: Kien kumment bħala stat ta' fatt ta' dak li ġara.

Kif rajna fil-presentation, kien hemm Lm300,000 għall-2004 li ġew carried over, imbagħad għal din is-sena, għall-2006, jidher li kien hemm Lm200,000.

IS-SUR ERIC FLASK: Dawk il-flus ġew carried over fis-sens li l-proġett baqa' jissemma' RTDI 2004.

Fil-fatt dawk il-funds ġew carried over u ġew allokati.

Fil-fatt kien hemm Lm200,000, però ittieħdet deċiżjoni li jiżdiedu.

Fil-fatt bħalissa għaddejja l-evalwazzjoni ta' dawk it-tnax-il proġett li ġew shortlisted.

Kif rajna, t-talba kienet fuq Lm800,000, li impossibbli minn dawk il-fondi żgħar li hemm.… Aħna nittamaw li eventwalment, dawk il-fondi, minn Lm300,000 - anke skond il-pjan li għandna - jiżdiedu sostanzjalment.

Il-problema hi li rridu niddentifikaw x'tip ta' fondi għandna, għax jekk ikollna structural funds jew fondi mill-EU, dawn huma differenti mill-istate funds, u anke l-mod kif nutilizzawhom huwa ferm differenti.

Allura, jekk huma fondi ta' stat - ovvjament in line with the state aid regulations - irridu naraw kif nużawhom, jekk huma structural funds, hemm il-limitazzjonijiet li huma governati terġa' mhux mill-pajjiż imma mill-Unjoni Ewropea, jiġifieri hemmhekk, iva, nixtiequ jkollna iktar fondi.

Kif rajna, d-domanda tlaħħaq it-Lm3 miljuni.

Jiena kelli x-xorti anke li nara l-proġetti li ġew sottomessi, ovvjament wara li għalqet id-data.

Huma interessanti ħafna għax iżidu l-valur, kemm lill-ekonomija, kif ukoll lill-pajjiż, u naħseb iva, jkomplu jitfgħu lil Malta fuq il-mappa tal-pajjiżi Ewropej.

Però hemm il-limitazzjonijiet.

Kif għedt, bħalissa l-ħsieb huwa li niffinanzjaw daqs forsi sitta, sebgħa minn dawn il-proġetti, u anke ninnegozjaw it-talba tagħhom.

Jekk it-talba tkun ta' Lm40,000 u aħna naraw li jew m'hemmx fondi biżżejjed jew hekk, nippruvaw ninnegozjaw biex naraw kif nistgħu ngħinuhom xorta waħda.

THE CHAIRMAN: Nirringrazzjakom.

Grazzi ħafna tal-preżentazzjoni.

Il-Kumitat aġġorna għal għada, it-Tlieta 27 ta' Frar 2007 fis-7.30 pm.


L-GĦAXAR PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 82

It-Tlieta, 27 ta' Frar, 2007

L-Onor.

Clyde Puli, President tal-Kumitat dwar l-Affarijiet Soċjali javża li l-Kumitat se jiltaqa' nhar it-Tlieta, 27 ta' Frar, 2007 fis-7.30 p.m. fil-Kamra tal-Kumitati fil-Palazz il-Belt b'din l-aġenda:-

Konsultazzjoni b'riferenza għall-ħatra tal-Kummissarju għat-Tfal.

Affarijiet oħra.


L-GĦAXAR PARLAMENT

KUMITATI TAL-KAMRA TAD-DEPUTATI

AVVIŻ

Laqgħa Nru. 83

It-Tnejn, 26 ta' Marzu, 2007

L-Onor.

Clyde Puli, President tal-Kumitat dwar l-Affarijiet Soċjali javża li l-Kumitat se jiltaqa' nhar it-Tnejn, 26 ta' Marzu, 2007 fis-7.30 p.m. fil-Kamra tal-Kumitati fil-Palazz il-Belt b'din l-aġenda:-

Skrutinju ta' dokument ta' l-Unjoni Ewropea:

Affarijiet oħra.


L-GĦAXAR PARLAMENT

KUMITATI TAL-KAMRA TAD-DEPUTATI

AVVIŻ

Laqgħa Nru. 84

It-Tlieta, 27 ta' Marzu, 2007

L-Onor.

Clyde Puli, President tal-Kumitat dwar l-Affarijiet Soċjali javża li l-Kumitat se jiltaqa' nhar it-Tlieta, 27 ta' Marzu, 2007 fis-7.30 p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni dwar l-Ekonomija ta' l-Għarfien (Knowledge Economy): Ir-Riċerka, l-Iżvilupp u l-Innovazzjoni – Preżentazzjoni mis-Sur Pierre Theuma, Head Technological Development & Innovation, Malta Enterprise.

Affarijiet oħra.